“IARSCRÍBHINN II

CAIBIDIL I

Forálacha ginearálta

1. CUSPÓIR

1. Is é príomhchuspóir an tSocraithe maidir leis na Creidmheasanna Onnmhairiúcháin arna dTacú go hOifigiúil, dá dtagraítear ar fud an doiciméid seo mar an Socrú, ná creat a chur ar fáil lena bhféadfar na creidmheasanna onnmhairiúcháin arna dtacú go hoifigiúil a úsáid go rianúil.

2. Féachann an Socrú le cothroime iomaíochta a chothú don tacaíocht oifigiúil, amhail a shainítear in Airteagal 5 a), d’fhonn an iomaíocht a spreagadh i measc onnmhaireoirí bunaithe ar cháilíocht agus ar phraghas na n earraí agus na seirbhísí a dhéantar a onnmhairiú, seachas ar na téarmaí agus na coinníollacha airgeadais is fabhraí agus ag a bhfuil tacaíocht oifigiúil á fáil.

2. STÁDAS

Tháinig éifeacht leis an Socrú, a forbraíodh faoi chuimsiú an ECFE, ar dtús in Aibreán 1978 agus is go ceann tréimhse éiginnte é. Is Comhaontú Oinigh i measc na Rannpháirtithe atá sa Socrú; ní Gníomh de chuid ECFE é (1), cé go bhfaigheann sé tacaíocht riaracháin ó Rúnaíocht ECFE (anseo feasta: ‘an Rúnaíocht’).

3. RANNPHÁIRTÍOCHT

Is iad seo na Rannpháirtithe don Socrú faoi láthair: An tAontas Eorpach, an Astráil, Ceanada, an Chóiré, an Eilvéis, an Iorua, an Nua Shéalainn, an Ríocht Aontaithe, an Tuirc, an tSeapáin, agus na Stáit Aontaithe. Féadfaidh na Rannpháirtithe reatha cuireadh a thabhairt do Chomhaltaí eile ECFE agus do thíortha nach Comhaltaí ECFE iad a bheith ina Rannpháirtithe.

4. FAISNÉIS ATÁ AR FÁIL DO NEAMH-RANNPHÁIRTITHE

a) Geallann na Rannpháirtithe go roinnfidh siad faisnéis faoi fhógraí a bhaineann le tacaíocht oifigiúil, faoi mar a leagtar síos in Airteagal 5 a) é, le neamh-rannpháirtithe.

b) Má dhéanann neamh-Rannpháirtí, atá i staid iomaíochta, iarraidh i dtaca leis na téarmaí agus na coinníollacha airgeadais a dhéantar a thairiscint i gcomhair tacaíocht oifigiúil; tabharfaidh Rannpháirtí, ar bhonn cómhalartaithe, freagra ar an iarraidh sin díreach faoi mar a thabharfadh sé freagra ar iarraidh ó Rannpháirtí.

5. RAON FEIDHME AN CHUR I bhFEIDHM

Beidh feidhm ag an Socrú maidir le gach tacaíocht oifigiúil a sholáthraíonn rialtas, nó a sholáthraítear thar ceann rialtais, le haghaidh onnmhairiú earraí agus/nó seirbhísí, lena n-áirítear léasanna airgeadais, agus a bhfuil téarma aisíocaíochta de 2 bhliain nó níos mó ag gabháil leo.

a) Féadfar tacaíocht oifigiúil a sholáthar ar bhealaí éagsúla: 1. Ráthaíocht nó árachas creidmheasa onnmhairiúcháin (cumhdach foirfe). 2. Tacaíocht oifigiúil maoinithe: — creidmheas díreach/maoiniú díreach agus athmhaoiniú, nó — tacaíocht ráta úis. 3. Aon teaglaim díobh sin thuasluaite.

b) Beidh feidhm ag an Socrú maidir le cabhair cheangailte; beidh feidhm ag na nósanna imeachta a leagtar síos i gCaibidil IV freisin maidir le cabhair neamhcheangailte thrádghaolmhar.

c) Níl feidhm ag an Socrú maidir le honnmhairí trealaimh mhíleata agus tráchtearraí talmhaíochta.

d) Ní dhéanfar tacaíocht oifigiúil a sholáthar má tá fianaise shoiléir ann go ndearnadh an conradh a struchtúrú le ceannaitheoir i dtír nach í ceann scríbe deiridh na n-earraí í agus é mar aidhm phríomha leis sin go bhfaighfí téarmaí aisíocaíochta níos fabhraí.

6. TOIRMISC AR THACAÍOCHT DON SOCRÚ

Ní sholáthróidh rannpháirtithe creidmheasanna onnmhairiúcháin lena dtacaítear go hoifigiúil ná cabhair cheangailte chun:

a) Onnmhairiú gléasraí nua giniúna leictreachais gualbhreoslaithe nó codanna díobh, lena gcuimsítear gach comhpháirt, trealamh, ábhar agus seirbhís (lena n-áirítear oiliúint a chur ar phearsanra) a bhfuil gá díreach leo chun stáisiúin chumhachta den sórt sin a thógáil agus a choimisiúnú. Meastar cur aonaid nua giniúna leictreachais gualbhreoslaithe le gléasra atá ann cheana a bheith ina ghléasra nua giniúna leictreachais gualbhreoslaithe.

b) Trealamh a sholáthar do ghléasraí giniúna leictreachais ghualbhreoslaithe atá ann cheana, mura gcomhlíontar na coinníollacha seo a leanas ar fad: i. Is é laghdú ar an aerthruailliú, laghdú ar an uiscethruailliú, nó laghdú ar astaíochtaí CO2 é cuspóir an trealaimh arna sholáthair. ii. Ní chuirtear fad ama le saolré úsáidte an ghléasra ná ní chuirtear lena acmhainneacht mar thoradh ar an trealamh a sholáthraítear.

c) Ní bheidh feidhm ag na toirmisc a leagtar amach i míreanna a) agus b) thuas maidir le gléasraí giniúna leictreachais gualbhreoslaithe a oibríonn le saoráidí éifeachtacha um ghabháil, úsáid agus stóráil carbóin (CCUS) ná maidir le gléasraí giniúna leictreachais gualbhreoslaithe atá ann cheana a iarfheistiú le CCUS a shuiteáil, dá bhforáiltear faoi Fhoscríbhinn II, Aicme Tionscadail A, a ghabhann le hIarscríbhinn IV.

d) Aontaíonn rannpháirtithe chun tabhairt faoi athbhreithniú, arna iarraidh sin do Rannpháirtí, ar theicneolaíochtaí laghdaithe astaíochtaí CO2 nach CCUS iad a d’fhéadfaí a fhorbairt amach anseo, chun críoch eisceachtaí ó mhíreanna a) agus b) thuas. Beidh cuimsiú aon eisceacht amach anseo bunaithe ar chinneadh comhthola ag na Rannpháirtithe.

e) Déanfar an tAirteagal seo a athbhreithniú tráth nach déanaí ná 31 Nollaig 2022, chun rannchuidiú leis an sprioc chomónta aghaidh a thabhairt ar an athrú aeráide, agus na nithe seo á gcur san áireamh: i. Na tuarascálacha is déanaí um eolaíocht na haeráide agus na himpleachtaí do chinntí infheistíochta domhanda sa bhonneagar a bhaineann leis an méadú sa mheánteocht dhomhanda a choinneáil go mór faoi bhun 2 chéim Celsius os cionn na leibhéal réamhthionsclaíochta agus iarrachtaí a dhéanamh chun teorainn a chur leis an méadú sa teocht chuig 1,5 céim Celsius os cionn na leibhéal réamhthionsclaíochta; ii. Creidmheasanna onnmhairiúcháin ag a bhfuil tacaíocht oifigiúil nó tacaíocht cabhrach ceangailte do thionscadail eile guail; iii. Infhaighteacht na teicneolaíochta CCUS; agus iv. Infhaighteacht na dteicneolaíochtaí laghdaithe CO2 nach CCUS iad.

7. TUISCINTÍ EARNÁLA

a) Tá na Tuiscintí Earnála seo a leanas mar chuid den Socrú: — Longa (Iarscríbhinn I) — Gléasraí Cumhachta Núicléiche (Iarscríbhinn II) — Aerárthaí Sibhialta (Iarscríbhinn III) — Fuinneamh In-athnuaite, Maolú ar an Athrú Aeráide agus Oiriúnú dó, agus Tionscadail Uisce (Iarscríbhinn IV) — Bonneagar Iarnróid (Iarscríbhinn V)

b) Féadfaidh Rannpháirtí in Iarscríbhinn I, II, IV nó V na forálacha faoi seach a chur i bhfeidhm maidir le tacaíocht oifigiúil d’onnmhairiú earraí agus/nó seirbhísí a chumhdaítear leis na Tuiscintí Earnála ábhartha. I gcás nach mbíonn foráil sa Tuiscint Earnála a chomhfhreagraíonn d’fhoráil chuig sin sa Socrú, déanfaidh Rannpháirtí sa Tuiscint Earnála an fhoráil atá sa Socrú a chur i bhfeidhm.

c) I gcás onnmhairiú earraí agus/nó seirbhísí a chumhdaítear le hIarscríbhinn III, cuirfidh na Rannpháirtithe ar Rannpháirtithe sa Tuiscint Earnála sin freisin iad forálacha na Tuisceana Earnála sin i bhfeidhm.

8. MAOINIÚ TIONSCADAIL

a) Féadfaidh na Rannpháirtithe na téarmaí agus na coinníollacha a leagtar síos in Iarscríbhinn VI a chur i bhfeidhm maidir le honnmhairiú earraí agus/nó seirbhísí le haghaidh idirbhearta a chomhlíonann na critéir a leagtar síos i bhFoscríbhinn 1 d’Iarscríbhinn VI.

b) Beidh feidhm ag mír a) thuas maidir le honnmhairiú earraí agus seirbhísí a chumhdaítear leis an Tuiscint Earnála maidir le Creidmheasanna Onnmhairiúcháin le haghaidh Gléasraí Cumhachta Núicléiche, an Tuiscint Earnála maidir le Creidmheasanna Onnmhairiúcháin le haghaidh an Fhuinnimh In-athnuaite, an Mhaolaithe ar an Athrú Aeráide agus an Oiriúnaithe don Athrú sin, agus an Tuiscint Earnála maidir le Creidmheasanna Onnmhairiúcháin le haghaidh an Bhonneagair Iarnróid.

c) Ní bheidh feidhm ag mír a) thuas maidir le honnmhairiú earraí agus seirbhísí a chumhdaítear leis an Tuiscint Earnála maidir le Creidmheasanna Onnmhairiúcháin le haghaidh Aerárthaí Sibhialta ná maidir leis an Tuiscint Earnála maidir le Creidmheasanna Onnmhairiúcháin le haghaidh Long.

9. TARRAINGT SIAR

Féadfaidh Rannpháirtí tarraingt siar trí fhógra i scríbhinn a thabhairt don Rúnaíocht trí mheán cumarsáid mheandrach, e.g. úsáid a bhaint as an gcóras ríomhphoist a choinníonn an Rúnaíocht ar bun chun cumarsáid i measc Rannpháirtithe agus na Rúnaíochta a éascú. Beidh éifeacht ag an tarraingt siar 180 lá féilire tar éis don Rúnaíocht an fógra a fháil.

10. FAIREACHÁN

Déanfaidh an Rúnaíocht faireachán ar chur chun feidhme an tSocraithe.

CAIBIDIL II

Téarmaí agus coinníollacha airgeadais le haghaidh creidmheasanna onnmhairiúcháin

Cuimsítear leis na téarmaí agus na coinníollacha airgeadais maidir leis na creidmheasanna onnmhairiúcháin na forálacha go léir a leagtar síos sa Chaibidil seo, forálacha a léifear i dteannta a chéile. Leagtar síos leis an Socrú, teorainneacha ar na téarmaí agus na coinníollacha a bhféadfar tacaíocht oifigiúil a thabhairt dóibh. Aithníonn na Rannpháirtithe go bhfuil feidhm go traidisiúnta ag téarmaí agus coinníollacha airgeadais atá níos srianta ná na téarmaí agus na coinníollacha sin dá bhforáiltear sa Socrú maidir le hearnálacha áirithe trádála nó tionsclaíochta. Beidh urraim i gcónaí ag na Rannpháirtithe do na téarmaí agus na coinníollacha airgeadais sin is gnách a bheith ann, go háirithe an prionsabal nach rachaidh téarmaí aisíocaíochta thar ré úsáideach na n-earraí.

11. AICMIÚCHÁN NA dTÍORTHA I gCOMHAIR TÉARMAÍ UASTA AISÍOCAÍOCHTA AGUS TACAÍOCHTA DO CHOSTAIS ÁITIÚLA

a) Tíortha Ardioncaim (2) ECFE is ea iad tíortha Chatagóir I. Tá gach tír eile i gCatagóir II.

b) Bíonn feidhm ag na critéir agus nósanna imeachta oibriúcháin seo a leanas nuair a bhíonn tíortha á n-aicmiú: 1. Déantar Aicmiú chun críche an tSocraithe a chinneadh de réir OIN per capita mar atá ríofa ag an mBanc Domhanda chun críocha aicmiú na dtíortha iasachtaíochta ag an mBanc Domhanda. 2. I gcásanna nach mbíonn a dhóthain faisnéise ag an mBanc Domhanda chun sonraí OIN per capita a fhoilsiú, iarrfar ar an mBanc Domhanda meastachán a dhéanamh cé acu atá nó nach bhfuil OIN per capita na tíre i dtrácht os cionn na tairsí reatha nó faoin tairseach sin. Déanfar an tír a aicmiú de réir an mheastacháin sin, mura rud é go gcinneann na Rannpháirtithe a mhalairt a dhéanamh. 3. Má dhéantar tír a athaicmiú i gcomhréir le hAirteagal 11 a), beidh éifeacht ag an athaicmiúchán 2 sheachtain tar éis don Rúnaíocht na conclúidí a baineadh as na sonraí thuasluaite ón mBanc Domhanda a chur in iúl do na Rannpháirtithe go léir. 4. I gcásanna ina ndéanann an Banc Domhanda athbhreithniú ar na figiúirí, ní bheidh beann ar na hathbhreithnithe sin a fhad agus a bhaineann leis an Socrú. Mar sin féin, féadfar aicmiú tíre a athrú trí bhíthin Líne Coitinne agus dhéanfadh na Rannpháirtithe breithniú fabhrach ar aon athrú mar gheall ar earráidí agus easnaimh sna figiúirí a tugadh faoi deara sa bhliain féilire chéanna ina ndearna an Rúnaíocht na figiúirí a scaipeadh den chéad uair.

c) Ní athróidh tír ó chatagóir amháin go ceann eile ach amháin nuair a bhíonn a catagóir de réir an Bhainc Dhomhanda gan athrú ar feadh 2 bhliain i ndiaidh a chéile.

12. ÉARLAIS, TACAÍOCHT OIFIGIÚIL UASTA AGUS COSTAIS ÁITIÚLA

a) Cuirfidh na Rannpháirtithe de cheangal ar cheannaitheoirí earraí agus seirbhísí atá faoi réir tacaíochta oifigiúla éarlais de 15 % ar a laghad de luach an chonartha onnmhairiúcháin a dhéanamh ag túsphointe an chreidmheasa, nó roimhe sin, amhail a shainítear in Iarscríbhinn XIV. D’fhonn éarlais a mheas, féadfar luach an chonartha onnmhairiúcháin a laghdú go cionmhar más rud é go ndéantar earraí agus seirbhísí ó thríú tír nach bhfaigheann tacaíocht oifigiúil a áireamh san idirbheart. Is incheadaithe é maoiniú/árachas 100 % den phréimh a dhéanamh. Féadfar an phréimh a áireamh i luach an chonartha onnmhairiúcháin, nó féadfar an phréimh a fhágáil ar lár as. Sa chomhthéacs seo, ní bhreathnaítear ar íocaíochtaí coinneála a dhéantar tar éis thúsphointe an chreidmheasa mar éarlais.

b) Is i bhfoirm árachais nó ráthaíochta in aghaidh na ngnáthrioscaí réamhchreidmheasa, agus san fhoirm sin amháin, a bheidh an tacaíocht oifigiúil d’éarlais den sórt sin.

c) Ach amháin mar a fhoráiltear i míreanna b) agus d), ní sholáthróidh na Rannpháirtithe tacaíocht oifigiúil is mó ná 85 % de luach an chonartha onnmhairiúcháin, agus soláthar tríú tíre san áireamh ach gan costais áitiúla san áireamh.

d) Féadfaidh na Rannpháirtithe tacaíocht oifigiúil a sholáthar le haghaidh costais áitiúla faoi na coinníollacha seo a leanas: 1. Ní sháróidh uasmhéid na tacaíochta oifigiúla le haghaidh costais áitiúla: — Le haghaidh tíortha de Chatagóir I, 40 % de luach an chonartha onnmhairiúcháin. — Le haghaidh tíortha de Chatagóir II, 50 % de luach an chonartha onnmhairiúcháin. 2. Ní sholáthrófar tacaíocht oifigiúil le haghaidh costais áitiúla ar théarmaí is fabhraí/is lú srian ná na téarmaí a comhaontaíodh i gcás na n-onnmhairí lena mbaineann. 3. I gcás ina sáróidh tacaíocht oifigiúil le haghaidh costais áitiúla 15 % de luach an chonartha onnmhairiúcháin, beidh an tacaíocht oifigiúil sin faoi réir fógra a thabhairt roimh ré, de bhun Airteagal 46, lena sonraítear cineál na gcostas áitiúil a bhfuiltear ag tacú leo.

13. TÉARMAÍ UASTA AISÍOCAÍOCHTA

Gan dochar d’Airteagal 14, athraíonn an téarma uasta aisíocaíochta de réir aicmiúchán na tíre ceann scríbe arna chinneadh de réir na gcritéar atá in Airteagal 11.

a) Maidir le tíortha de Chatagóir I, 8 mbliana go leith is ea an téarma uasta aisíocaíochta.

b) Maidir le tíortha de Chatagóir II, 10 mbliana is ea an téarma uasta aisíocaíochta.

c) Sa chás go mbíonn níos mó ná tír cinn scríbe amháin i gceist leis an gconradh, ba cheart do na Rannpháirtithe féachaint le Líne Choiteann a leagan síos i gcomhréir leis na nósanna imeachta atá in Airteagail 56 go 61 chun teacht ar chomhaontú i dtaobh na dtéarmaí iomchuí.

14. TÉARMAÍ AISÍOCAÍOCHTA LE hAGHAIDH GLÉASRAÍ CUMHACHTA NEAMHNÚICLÉICHE

a) Maidir le gléasraí cumhachta neamhnúicléiche, 12 bhliain a bheidh sa téarma uasta aisíocaíochta. Más rud é go mbíonn sé ar intinn ag Rannpháirtí tacaíocht a thabhairt do théarma aisíocaíochta is faide ná an téarma dá bhforáiltear in Airteagal 13, tabharfaidh an Rannpháirtí fógra roimh ré i gcomhréir leis an nós imeachta in Airteagal 46.

b) Is éard is gléasraí cumhachta neamhnúicléiche ann ná stáisiúin chumhachta iomlána, nó codanna díobh, nach ndéantar a bhreoslú le cumhacht núicléach; áirítear leo gach comhpháirt, trealamh, ábhar agus seirbhís (lena n-áirítear oiliúint don phearsanra) a bhíonn riachtanach go díreach chun stáisiúin chumhachta neamhnúicléiche den sórt sin a thógáil agus a choimisiúnú. Ní áirítear leis seo míreanna as a mbíonn an custaiméir freagrach de ghnáth, go háirithe costais a bhaineann le forbairt talún, bóithre, sráidbhailte foirgníochta, línte cumhachta, agus lasc-chlós agus soláthar uisce atá suite lasmuigh de theorainn shuíomh an ghléasra cumhachta, chomh maith le costais a eascraíonn i dtír an cheannaitheora as nósanna imeachta faofa oifigiúla (e.g. ceadanna suímh, cead foirgníochta, ceadanna lánluchtaithe), seachas: 1. i gcásanna inarb ionann ceannaitheoir an lasc chlóis agus ceannaitheoir an ghléasra cumhachta, beidh an téarma uasta aisíocaíochta don lasc-chlós bunaidh mar a chéile leis an téarma don ghléasra cumhachta neamhnúicléiche (i.e. 12 bhliain); agus 2. beidh an téarma uasta aisíocaíochta d’fhostáisiúin, do chlaochladáin agus do línte tarchuir ag a bhfuil tairseach íosta voltais de 100 kV mar a chéile leis an téarma don stáisiún cumhachta neamhnúicléiche.

15. AISÍOCAÍOCHT AN BHUNAIRGID AGUS ÍOCAÍOCHT AN ÚIS

a) Is iondúil go n-aisíocfar an bunairgead de chreidmheas onnmhairiúcháin i dtráthchodanna cothroma nó, i gcás inarb iomchuí (e.g. nuair a thugtar tacaíocht le haghaidh idirbhearta léasa nó le haghaidh meaisíní nó trealamh saorsheasaimh a onnmhairiú), aisíocaíochtaí cothroma den bhunairgead agus den ús in éineacht.

b) Déanfar an bunairgead a aisíoc agus déanfar an t-ús a íoc ar a laghad gach 6 mhí agus déanfar an chéad tráthchuid den bhunairgead agus ús tráth nach déanaí ná 6 mhí tar éis thúsphointe an chreidmheasa.

c) Ar bhonn eisceachtúil agus cuí-réasúnaithe, féadfar na creidmheasanna onnmhairiúcháin a sholáthar ar théarmaí eile seachas iad sin a leagtar amach i míreanna a) agus b) thuas. Is éard a bheidh de mhíniú ar sholáthar tacaíochta den sórt sin, gur ann d’éagothromaíocht idir tráthú na gcistí atá ar fáil don oibleagáideoir agus an phróifíl seirbhíse féich a bheidh ar fáil faoi sceideal aisíocaíochta comhionann, leathbhliantúil, agus comhlíonfar na critéir seo a leanas: 1. Ní rachaidh aon aisíocaíocht aonair den bhunairgead ná aon sraith d’íocaíochtaí an bhunairgid laistigh de thréimhse 6 mhí thar 25 % de bhunsuim an chreidmheasa. 2. Déanfar an bunairgead a aisíoc le minice nach mó ná gach 12 mhí. Déanfar an chéad aisíocaíocht den bhunairgead tráth nach déanaí ná 12 mhí tar éis thúsphointe an chreidmheasa agus beidh 2 %, ar a laghad, de bhunsuim an chreidmheasa aisíoctha 12 mhí tar éis thúsphointe an chreidmheasa. 3. Déanfar an t-ús a íoc le minice nach mó ná gach 12 mhí agus déanfar an chéad íocaíocht úis ag tráth nach déanaí ná gach 6 mhí tar éis thúsphointe an chreidmheasa. 4. Ní rachaidh meánré ualaithe uasta na tréimhse aisíocaíochta thar an tréimhse seo a leanas: — Maidir le hidirbhearta le ceannaitheoirí flaithiúnais (nó le ráthaíocht aisíocaíochta flaithiúnais ann), 4 bliana go leith maidir le hidirbhearta i dTíortha de Chatagóir I agus 5 bliana agus ráithe do Thíortha de Chatagóir II. — Maidir le hidirbhearta le ceannaitheoirí neamhfhlaithiúnais (agus gan aon ráthaíocht íocaíochta flaithiúnais ann), 5 bliana do Thíortha Chatagóir I agus 6 bliana do Thíortha de Chatagóir II. — D’ainneoin na bhforálacha a leagadh amach sa dá fhleasc roimhe seo, maidir le hidirbhearta lena mbaineann tacaíocht do ghléasraí cumhachta neamhnúicléiche de réir Airteagal 14, 6 bliana agus ráithe. 5. Tabharfaidh an Rannpháirtí fógra roimh ré i gcomhréir le hAirteagal 46 lena mínítear an chúis nach bhfuil tacaíocht á tabhairt de réir mhíreanna a) go dtí b) thuas.

d) Ní dhéanfar caipitliú ar ús a bheidh dlite tar éis thúsphointe an chreidmheasa.

16. RÁTAÍ ÚIS, PRÉIMHRÁTAÍ AGUS TÁILLÍ EILE

a) Eisiatar ón ús: 1. aon íocaíocht a dhéantar trí phréimh nó muirear eile chun creidmheasanna soláthróra nó creidmheasanna airgeadais a árachú nó a ráthú; 2. aon íocaíocht a dhéantar trí tháillí nó coimisiúin baincéireachta a bhaineann leis an gcreidmheas onnmhairiúcháin, taobh amuigh de mhuirir bhliantúla nó leathbhliantúla bainc is iníoctha i rith na tréimhse aisíocaíochta; agus 3. cánacha siarchoinneálacha arna bhforchur ag an tír allmhairiúcháin.

b) Sa chás go dtugtar tacaíocht oifigiúil trí bhíthin creidmheasanna díreacha/maoiniú díreach nó athmhaoiniú, féadfar an phréimh a chur le haghaidhluach an ráta úis nó féadfaidh sí a bheith ina muirear ar leithligh; beidh an dá chomhchuid sin le cur in iúl ar leithligh do na Rannpháirtithe.

17. TRÉIMHSE BAILÍOCHTA DO CHREIDMHEASANNA ONNMHAIRIÚCHÁIN

Maidir leis na téarmaí agus na coinníollacha airgeadais do chreidmheas onnmhairiúcháin aonair nó do líne chreidmheasa, seachas an tréimhse bhailíochta i gcomhair Rátaí Tagartha don Ús Tráchtála (CIRRanna) a leagtar amach in Iarscríbhinn XV, ní bheidh siad socraithe go ceann tréimhse is mó ná 6 mhí roimh an gceangaltas deiridh.

18. GNÍOMHAÍOCHT CHUN CAILLTEANAIS A SHEACHAINT NÓ A ÍOSLAGHDÚ

Ní stopann an Socrú seo údaráis chreidmheasa onnmhairiúcháin nó institiúidí airgeadais ó théarmaí agus coinníollacha airgeadais nach bhfuil chomh srianta leis na téarmaí dá bhforáiltear sa Socrú a chomhaontú, más rud é go ndéantar gníomhaíocht den sórt sin tar éis dhámhadh an chonartha (nuair a bhíonn éifeacht cheana leis an gcomhaontú creidmheasa onnmhairiúcháin agus leis na doiciméid theagmhasacha) agus go bhfuil an ghníomhaíocht sin beartaithe go huile agus go hiomlán chun go seachnófaí nó go n-íoslaghdófaí caillteanais ó imeachtaí a d’fhéadfadh a bheith ina dtrúig le neamhíocaíocht nó éilimh.

19. COMHOIRIÚNÚ

Agus oibleagáidí idirnáisiúnta Rannpháirtí á gcur san áireamh, agus ag teacht le cuspóir an tSocraithe, féadfaidh Rannpháirtí, de réir na nósanna imeachta a leagtar síos in Airteagal 43, comhoiriúnú a dhéanamh ar na téarmaí agus na coinníollacha atá á dtairiscint ag Rannpháirtí nó ag Neamh-rannpháirtí. Meastar go gcomhlíonann téarmaí agus coinníollacha airgeadais a sholáthraítear i gcomhréir leis an Airteagal seo na forálacha atá i gCaibidil I II agus, nuair is infheidhme, atá in Iarscríbhinní I, II, III, IV, V agus VI.

20. RÁTAÍ ÍOSTA ÚIS SEASTA FAOIN TACAÍOCHT OIFIGIÚIL MAOINITHE

a) Maidir leis na Rannpháirtithe a sholáthraíonn tacaíocht airgeadais oifigiúil le haghaidh iasachtaí ar ráta seasta, déanfaidh siad na Rátaí Tagartha don Ús Tráchtála (CIRRanna) ábhartha a fheidhmiú mar rátaí íosta úis. Is éard atá in CIRRanna ná rátaí úis a bhunaítear de réir na bprionsabal seo a leanas: 1. Ba cheart go mbeadh CIRRanna ina léiriú ar na rátaí úis críochnaitheacha d’iasachtú tráchtála i margadh baile an airgeadra lena mbaineann; 2. Ba cheart do CIRRanna a bheith ag comhfhreagairt go dlúth leis an ráta d’iasachtaithe baile den chéad aicme; 3. Ba cheart do CIRRanna a bheith bunaithe ar chostas maoinithe mhaoiniú an ráta úis sheasta; 4. Níor cheart go ndéanfadh CIRRanna saobhadh ar dhálaí iomaíochais baile; agus 5. Ba cheart do CIRRanna a bheith ag comhfhreagairt go dlúth leis an ráta atá ar fáil d’iasachtaithe coigríche den chéad aicme.

b) Ní dhéanfar soláthar tacaíochta airgeadais oifigiúla a fhritháireamh ná a chúiteamh, go páirteach ná go hiomlán, chun críche na préimhe riosca creidmheasa iomchuí a bheidh le muirearú as an riosca a ghabhann le neamh-aisíocaíocht de bhun fhorálacha Airteagal 22.

21. CIRRanna A SHOCRÚ AGUS A CHUR I bhFEIDHM

An CIRR maidir le tacaíocht oifigiúil maoinithe dá bhforáiltear faoin Socrú agus na hIarscríbhinní uile a ghabhann leis, seachas Tuiscint Earnála um Chreidmheasanna Onnmhairiúcháin d’Aerárthaí Sibhialta (Iarscríbhinn III), is i gcomhréir le forálacha Iarscríbhinn XV a dhéantar é a chinneadh agus a chur i bhfeidhm.

22. PRÉIMH DON RIOSCA CREIDMHEASA

Déanfaidh na Rannpháirtithe muirir phréimhe, in éineacht le muirir úis, a mhuirearú d’fhonn riosca neamhíocaíocht creidmheasanna onnmhairiúcháin a chumhdach. Maidir leis na préimhrátaí a mhuirearaítear ar na Rannpháirtithe, beidh siad bunaithe ar riosca, déanfaidh siad coinbhéirsiú agus ní bheidh siad neamhleordhóthanach chun na costais oibriúcháin fhadthéarmacha agus na caillteanais oibriúcháin fhadtéarmacha a chumhdach.

23. PRÉIMHRÁTAÍ ÍOSTA LE hAGHAIDH RIOSCA CREIDMHEASA

Ní ghearrfaidh na Rannpháirtithe muirear is lú ná an Préimhráta Íosta (MPR) is infheidhme le haghaidh Riosca Creidmheasa.

a) Déantar an MPR is infheidhme a chinneadh i gcomhréir leis na tosca seo a leanas: — an t-aicmiúchán riosca tíre is infheidhme, — an tréimhse a bhfuil an riosca ann (i.e. Ionchas an Riosca nó HOR), — catagóir roghnaithe riosca ceannaitheora an oibleagáideora, — céatadán an chumhdaigh riosca pholaitiúil agus tráchtála agus cáilíocht an táirge creidmheasa onnmhairiúcháin oifigiúil a sholáthraítear, — aon teicníc maolaithe riosca tíre a chuirtear i bhfeidhm, agus — aon fheabhsú creidmheasa um riosca ceannaitheora a cuireadh i bhfeidhm.

b) Is i gcéatadáin de bhunluach an chreidmheasa a shloinntear MPRanna amhail is dá mbaileofaí an phréimh go hiomlán an dáta ar tarraingíodh an creidmheas anuas ar dtús. Soláthraítear míniú ar an gcaoi chun MPRanna a ríomh, lena n-áirítear an fhoirmle mhatamaiticiúil, in Iarscríbhinn VIII.

c) Gan beann ar an tír is ceann scríbe, na préimhrátaí a mhuirearaíonn Rannpháirtithe le haghaidh Idirbhearta Tagarmhairc Margaidh, i.e., idirbhearta lena mbaineann oibleagáideoirí/ráthóirí deiridh (i.e. eintitis riosca creidmheasa) i dTíortha de Chatagóir 0, Tíortha Ardioncaim ECFE agus Tíortha Ardioncaim i Limistéar an Euro (3), nó lena mbaineann institiúid iltaobhach nó réigiúnach ar a n-aontaíonn na Rannpháirtithe gurb iondúil go mbíonn sí díolmhaithe ó na rialacháin maidir le rialú agus aistriú airgeadaíochta na tíre ina mbíonn sí suite (4), déanfar iad a chinneadh ar bhonn cás ar chás. Chun a áirithiú nach mbaintear an bonn de phraghsáil sa mhargadh príobháideach leis na préimhrátaí a mhuirearaítear ar idirbhearta lena mbaineann oibleagáideoirí, agus i gcás inarb iomchuí ráthóirí, sna tíortha sin, cloífidh na rannpháirtithe leis na nósanna imeachta seo a leanas, agus úsáid á baint as gnásanna aontaithe chun an phraghsáil tagarmhairc ábhartha a aistriú ina préimhrátaí: 1. I gcás ina soláthraíonn Rannpháirtí tacaíocht oifigiúil mar chuid de phacáiste iasachtaí sindeacáite arna struchtúrú mar idirbheart de bhun sócmhainní (5) nó idirbheart maoinithe tionscadail (6), sa chás sin: — ní lú costas ilghnéitheach na coda iasachtaithe dírí ná an costas ilghnéitheach a mhuirearaíonn rannpháirtí (rannpháirtithe) an mhargaidh tráchtála sa tsindeacáit; — ní lú an phréimh a mhuirearaítear ar chumhdach foirfe ná an préimhráta coibhéiseach aistrithe a mhuirearaíonn rannpháirtí (rannpháirtithe) an mhargaidh tráchtála, agus ní lú í ná an Préimhráta Íosta Achtúireach is infheidhme. Chun cáiliú mar phacáiste iasachtaí sindeacáite, ní mór gach ceann de na coinníollacha seo a leanas a chomhlíonadh: — Tá 25 % (7) ar a laghad den tsindeacáit ina hiasacht/hiasachtaí nó ráthaíocht/ráthaíochtaí margaidh tráchtála, gan aon tacaíocht dhéthaobhach ná iltaobhach (e.g., CIE, DFI, IFI nó MDB) (8), i gcás ina bhfuil gach páirtí sa mhaoiniú ar théarmaí pari passu i leith gach téarma agus coinníoll airgeadais, lena n-áirítear pacáiste slándála; agus — Tá téarmaí agus coinníollacha airgeadais an idirbhirt lán-chomhlíontach leis an Socrú, arna mhodhnú leis na forálacha seo den phraghsáil Tagarmhairc Margaidh in idirbhearta iasachtaí/ráthaíochtaí sindeacáite. 2. I gcás gach Idirbheart Tagarmhairc Margaidh eile, beidh feidhm ag na nósanna imeachta seo a leanas: — Agus infhaighteacht na faisnéise margaidh agus saintréithe an idirbhirt bhunúsaigh á gcur san áireamh, cinnfidh Rannpháirtithe an préimhráta le cur i bhfeidhm ach tagarmharcáil in aghaidh aon cheann amháin nó níos mó de na tagarmharcanna margaidh a leagtar amach in Iarscríbhinn X, agus roghnóidh siad an tagarmharc (na tagarmharcanna) a mheastar de bheith ar na cinn is iomchuí le haghaidh an idirbhirt shonraigh. — D’ainneoin na míre roimhe seo, ní fhéadfaidh Rannpháirtithe préimhráta a mhuirearú atá níos ísle ná an phréimh chomhfhreagrach a chinntear leis an tsamhail ‘Tagarmharc Margaidh feadh an Timthrialla’ (TCMB), bunaithe ar an aicmiúchán riosca agus téarma iomlán (Meánré Ualaithe an idirbhirt iomláin) an idirbhirt mura ndíorthaítear an tagarmharc margaidh ó Eintiteas Ainmshonrach nó Gaolmhar (i) banna ar an margadh tánaisteach nó (ii) Babhtáil Mainneachtana Creidmheasa (CDS). Rannpháirtí a mhuirearaíonn préimhráta is lú ná an phréimh chomhfhreagrach a chinntear leis an tsamhail TCMB, ar bhonn rátáil na Gníomhaireachta Rátála Creidmheasa Creidiúnaithe (9) (CRA) ar an tagarmharc margaidh Ainm-Shonrach (10), tabharfaidh sé réamhfhógra i gcomhréir le hAirteagal 46. Ní fhéadfaidh an phréimh a mhuirearaítear a bheith níos lú ná an Phréimh Íosta Achtúireach chomhfhreagrach, áfach. — Agus an préimhráta á chinneadh, cinnfidh Rannpháirtí rátáil riosca le haghaidh an oibleagáideora/ráthóra dheiridh, lena n-áirítear cé atá nó nach bhfuil rátáil ag an oibleagáideoir/ráthóir ó CRA Creidiúnaithe. Féadfaidh Rannpháirtí rátáil a shocrú ag eang amháin níos fearr (de réir scála CRA Creidiúnaithe) ná an eang arna soláthar ag CRA Creidiúnaithe. Mura bhfuil aon rátáil ó CRA Creidiúnaithe ann, ní fhéadfaidh an t-aicmiúchán riosca rátáil CRA an fhlaithiúnais i sainchónaí an oibleagáideora/ráthóra a shárú (ní fhéadfaidh sé a bheith níos fabhraí ná í) le níos mó ná dhá eang. Ní mór do Rannpháirtithe réamhfhógra a thabhairt i gcomhréir le hAirteagal 46 sna cásanna seo a leanas: — I gcás ina n-aicmíonn Rannpháirtí an t-oibleagáideoir/ráthóir níos fearr ná an rátáil is fearr ó CRA Creidiúnaithe; nó — Mura bhfuil aon rátáil ann ó CRA Creidiúnaithe, i gcás ina n-aicmíonn Rannpháirtí idirbheart mar CC2 nó níos fearr, nó ag litir rátála creidmheasa atá coibhéiseach le AAA go A-, nó comhionann leis an rátáil is fearr ó CRA Creidiúnaithe ar an bhflaithiúnas i sainchónaí an oibleagáideora/ráthóra nó níos fabhraí ná í.

d) Beidh, i bprionsabal, na tíortha ‘is mó riosca’ i gCatagóir 7 faoi réir préimhrátaí de bhreis ar MPRanna arna mbunú don Chatagóir sin; is é an Rannpháirtí a bhfuil tacaíocht oifigiúil á cur ar fáil aige a chinnfidh na préimhrátaí sin.

e) Agus MPR le haghaidh idirbhirt á ríomh, is é an t-aicmiúchán riosca tíre is infheidhme é aicmiúchán thír an oibleagáideora agus is é an t-aicmiúchán riosca ceannaitheora is infheidhme é aicmiúchán an oibleagáideora (11), mura dtugann tríú páirtí urrús i bhfoirm ráthaíocht atá neamh-inchúlghairthe, neamhchoinníollach, nó ar éileamh, atá bailí ó thaobh an dlí de agus atá in-fhorfheidhmithe ar an oibleagáid iomlán um aisíocaíocht fiachais go ceann fhad iomlán na creidmheasa, ar tríú páirtí é ag a bhfuil acmhainneacht creidmheasa i ndáil le méid an fhiachais faoi ráthaíocht. I gcás ráthaíocht tríú páirtí, féadfaidh Rannpháirtí roghnú aicmiúchán riosca tíre na tíre ina bhfuil an ráthóir suite agus catagóir riosca ceannaitheora an ráthóra a chur i bhfeidhm (12).

f) Leagtar amach in Iarscríbhinn X na critéir agus na coinníollacha i ndáil le cur i bhfeidhm ráthaíochta tríú páirtí i gcomhréir leis na cásanna a thuairiscítear i mír e), an chéad fhleasc agus an dara fleasc, thuas.

g) Maidir le coinbhinsiún HOR a úsáidtear i ríomh MPR, is leath amháin é den tréimhseeisíocaíochta móide fad na tréimhse iomláine don aisíocaíocht agus glacann sé chuige féin gnáthphróifíl um aisíocaíocht creidmheasa, i.e. aisíocaíocht i dtráthchodanna comhionanna leathbhliantúla den bhunairgead móide ús fabhraithe dar tús 6 mhí tar éis thúsphointe an chreidmheasa. I gcás creidmheasanna onnmhairiúcháin ag a bhfuil próifílí aisíocaíochta neamhchaighdeánacha, déantar an tréimhse aisíocaíochta choibhéiseach (arna sloinneadh i dtráthchodanna comhionanna, leathbhliantúla) a ríomh ag úsáid na foirmle seo a leanas: tréimhse choibhéiseach aisíocaíochta = (meánré ualaithe na tréimhse aisíocaíochta – 0,25)/0,5.

h) An Rannpháirtí a roghnaíonn MPR a chur i bhfeidhm a bhaineann le ráthóir tríú páirtí atá suite i dtír éigin seachas tír an oibleagáideora, tabharfaidh sé réamhfhógra i gcomhréir le hAirteagal 45.

24. AICMIÚ AN RIOSCA TÍRE

Cé is moite de Thíortha Ardioncaim ECFE agus de Thíortha Ardioncaim i Limistéar an Euro, aicmeofar tíortha de réir na dóchúlachta cé acu a sheirbhíseoidh nó nach seirbhíseoidh siad a bhfiachais sheachtracha (i.e. riosca creidmheasa tíre).

a) Is iad seo a leanas cúig eilimint aicmiú an riosca tíre: — moratóir ginearálta maidir leis na haisíocaíochtaí arna leagan síos ag rialtas an oibleagáideora/ráthóra nó ag gníomhaireacht na tíre trína ndéantar aisíocaíocht; — imeachtaí polaitiúla agus/nó deacrachtaí eacnamaíocha arna n-eascairt lasmuigh de thír an Rannpháirtí a thugann fógra nó de na bearta reachtacha/riaracháin arna nglacadh lasmuigh de thír an Rannpháirtí a thugann fógra, arb iad is cúis le cosc a chur le cistí a aistriú arna n-íoc maidir leis an gcreidmheas, nó moill a chur orthu; — forálacha dlíthiúla arna nglacadh i dtír an oibleagáideora/ráthóra lena ndearbhaítear gur glanadh bailí ar an bhfiachas iad na haisíocaíochtaí arna ndéanamh san airgeadra áitiúil, d’ainneoin nach ndéantar, de thoradh na luaineachta sna rátaí malairte, leis na haisíocaíochtaí sin, agus iad á gcomhshó in airgead an chreidmheasa, méid an fhiachais a chumhdach a thuilleadh an dáta a aistreofar na cistí; — aon bheart eile nó cinneadh eile ó rialtas tíre iasachta a dhéanann aisíocaíocht faoi chuimsiú creidmheasa a chosc; agus — cásanna force majeure a tharlaíonn lasmuigh de thír an Rannpháirtí a thugann an fógra, i.e. cogadh (lena n-áirítear cogadh cathartha), díshealbhú, réabhlóid, círéib, suaitheadh sibhialta, cioclóin, tuilte, critheanna talún, brúchtaí bolcánacha, tonnta tuile agus timpistí núicléacha.

b) Déantar tíortha a aicmiú i gceann de na hocht gCatagóir Riosca (0-7). Rinneadh MPRanna a bhunú do Chatagóirí 1 go 7, agus 7 san áireamh, ach ní dhearnadh é sin do Chatagóir 0 toisc go meastar an riosca tíre a bheith diombaiseach do thíortha sa Chatagóir sin. Baineann an riosca creidmheasa a bhaineann le hidirbhearta i dtíortha de Chatagóir 0 den chuid is mó le riosca an oibleagáideora/ráthóra.

c) Baintear amach aicmiúchán na dtíortha (13) trí mheán na Modheolaíochta um Aicmiú Riosca Tíre, atá comhdhéanta de na nithe seo a leanas: — Samhail Mheasúnaithe Riosca Tíre (an tSamhail), lena gcuirtear ar fáil measúnú cainníochtúil ar riosca creidmheasa tíre atá bunaithe ar thrí ghrúpa táscairí riosca: taithí íocaíochta na Rannpháirtithe, an staid airgeadais agus an staid eacnamaíoch. Trí chéim éagsúla atá i modheolaíocht na Samhla, lena n-áirítear an measúnú ar na trí ghrúpa táscairí riosca, agus teaglaim agus ualú solúbtha ghrúpaí na dtáscairí riosca. — Measúnú cáilíochta ar thorthaí na Samhla arna meas de réir gach tíre chun an riosca polaitiúil agus/nó tosca eile riosca nach bhfuil curtha san áireamh go hiomlán nó go páirteach sa tSamhail a chuimsiú inti. Más iomchuí, d’fhéadfadh sé go dtiocfadh coigeartú ar an tSamhail measúnaithe cainníochtúla as an méid sin chun measúnú deiridh an riosca creidmheasa tíre a léiriú.

d) Déanfar faireachán ar Aicmiúcháin Riosca Tíre ar bhonn leanúnach, agus déanfar athbhreithniú orthu go bliantúil ar a laghad, agus déanfaidh an Rúnaíocht na hathruithe a thagann as an Modheolaíocht um Aicmiúchán Riosca Tíre a chur in iúl láithreach. Nuair a dhéantar tír a athaicmiú i gCatagóir Riosca Tíre níos ísle nó níos airde, déanfaidh na Rannpháirtithe, tráth nach déanaí ná 5 lá oibre tar éis don athaicmiúchán a bheith curtha in iúl ag an Rúnaíocht, préimhrátaí a mhuirearú maidir leis an gCatagóir nua Riosca Tíre ag MPRanna a bhfuil baint acu leis, nó os a gcionn.

e) Cuirfidh an Rúnaíocht na haicmiúcháin riosca tíre ar fáil go poiblí.

25. MEASÚNÚ AR RIOSCA FLAITHIÚNAIS

a) Maidir le gach tír a aicmítear trí mheán na Modheolaíochta um Aicmiú Riosca Tíre de réir Airteagal 24 d), déanfar riosca an fhlaithiúnais a mheasúnú chun na flaithiúnais úd a shainaithint, ar bhonn eisceachtúil: — nach é an t-oibleagáideoir is ísle riosca sa tír iad agus, — a bhfuil a riosca creidmheasa i bhfad níos airde ná riosca tíre.

b) Rachfar i mbun shainaithint na bhflaithiúnas a chomhlíonann na critéir a liostaítear i mír a) thuas i gcomhréir leis an Modheolaíocht Mheasúnaithe maidir le Riosca Flaithiúnais a d’fhorbair na Rannpháirtithe agus ar ar chomhaontaigh siad.

c) Déanfar faireachán ar bhonn leanúnach ar liosta na bhflaithiúnas a chomhlíonann na critéir a liostaítear i mír a) thuas, agus déanfar athbhreithniú orthu ar bhonn bliantúil ar a laghad, agus cuirfidh an Rúnaíocht na hathruithe de thoradh na Modheolaíochta Mheasúnaithe maidir le Riosca Flaithiúnais a chur in iúl láithreach bonn.

d) Cuirfidh an Rúnaíocht liosta na bhflaithiúnas arna sainaithint faoi mhír b) thuas ar fáil go poiblí.

26. AICMIÚCHÁN AN RIOSCA CEANNAITHEORA

Aicmeofar oibleagáideoirí agus, de réir mar is iomchuí, ráthóirí i dtíortha a aicmítear i gCatagóirí Riosca Tíre 1-7 i gceann amháin de na catagóirí riosca ceannaitheora a bunaíodh i ndáil le tír an oibleagáideora/ráthóra (14). Soláthraítear in Iarscríbhinn VIII an mhaitrís de chatagóirí riosca ceannaitheora ina n-aicmeofar oibleagáideoirí agus ráthóirí. Soláthraítear tuairiscí cáilíochtúla ar na catagóirí riosca ceannaitheora in Iarscríbhinn XI.

a) Beidh aicmiúcháin ceannaitheora-riosca bunaithe ar rátáil creidmheasa neamhurraithe shinsearach an oibleagáideora/ráthóra arna cinneadh ag an Rannpháirtí.

b) D’ainneoin mhír a) thuas, idirbhearta ag a bhfuil tacaíocht de réir théarmaí agus choinníollacha Iarscríbhinn VI agus idirbhearta ag a bhfuil luach creidmheasa CTS 5 mhilliún nó níos lú; féadfar iad a aicmiú ar bhonn idirbhirt i.e. tar éis aon fheabhsú creidmheasa um riosca ceannaitheora a chur i bhfeidhm; ní bhíonn idirbhearta den sórt sin, gan beann ar an gcaoi a n-aicmítear iad, incháilithe d’aon lascaine as feabhsuithe creidmheasa um riosca ceannaitheora a chur i bhfeidhm áfach.

c) Aicmítear oibleagáideoirí flaithiúnais agus ráthóirí flaithiúnais i gcatagóir riosca ceannaitheora SOV/CC0.

d) Ar bhonn eisceachtúil, féadfar oibleagáideoirí agus ráthóirí neamhfhlaithiúnais a aicmiú sa chatagóir riosca ‘Níos fearr ná Ceannaitheoir Flaithiúnais’ (SOV+) más rud é (15): — go bhfuil rátáil airgeadra eachtraigh ag an oibleagáideoir/ráthóir ó CRA Creidiúnaithe atá níos fearr ná rátáil airgeadra eachtraigh (ó CRA céanna) a bhflaithiúnais faoi seach, nó — go bhfuil an t-oibleagáideoir/ráthóir suite i dtír inar sainaithníodh an riosca flaithiúnais de bheith i bhfad níos airde ná an riosca tíre.

e) Tabharfaidh na Rannpháirtithe réamhfhógra de réir Airteagal 46 maidir le hidirbhearta: — le hoibleagáideoir/ráthóir neamhfhlaithiúnais i gcás inar lú an phréimh a mhuirearaítear ná an phréimh a shocraítear de réir Chatagóir Riosca Ceannaitheora CC1, i.e. CC0 nó SOV+; — le hoibleagáideoir/ráthóir neamhfhlaithiúnais i gcás ina ndéanann Rannpháirtí measúnú maidir le rátáil riosca ceannaitheora le haghaidh oibleagáideoir/ráthóir neamhfhlaithiúnais a fhaigheann rátáil ó CRA Creidiúnaithe, agus gur fearr í an rátáil riosca ceannaitheora arna measúnú ná an rátáil ó CRA Creidiúnaithe (16).

f) I gcás iomaíocht le haghaidh idirbheart sonrach, inar aicmigh Rannpháirtithe iomaíocha an t-oibleagáideoir/ráthóir i gcatagóirí difriúla riosca ceannaitheora, féachfaidh na Rannpháirtithe iomaíocha le teacht ar aicmiúchán comónta um riosca ceannaitheora. Mura dtagtar ar chomhaontú maidir le haicmiúchán comónta, níl aon chosc ar an Rannpháirtí (na Rannpháirtithe) i ndiaidh dó/dóibh an t-oibleagáideoir/ráthóir a aicmiú in aicmiúchán riosca ceannaitheora níos airde an t-aicmiúchán riosca ceannaitheora níos ísle a chur i bhfeidhm.

27. CÉATADÁN AGUS CÁILÍOCHT AN CHLÚDAIGH OIFIGIÚIL CREIDMHEASA ONNMHAIRIÚCHÁIN

Difreáiltear MPRanna chun cáilíocht éagsúil na dtáirgí creidmheasa onnmhairiúcháin agus céatadán an chlúdaigh arna chur ar fáil ag na Rannpháirtithe mar a leagtar amach in Iarscríbhinn VIII á chur san áireamh. Is ar dhearcadh an onnmhairtheora atá an difreáil bunaithe (i.e. chun an éifeacht iomaíoch a thagann as cáilíochtaí difreálacha an táirge a chuirtear ar fáil don institiúid onnmhairiúcháin/airgeadais a neodrú).

a) Braitheann cáilíocht an táirge creidmheasa onnmhairiúcháin ar cibé acu is árachas, ráthaíocht nó creidmheas díreach/maoiniúchán díreach é an táirge, agus maidir le táirgí árachais cibé acu a chuirtear ar fáil nó nach gcuirtear ar fáil gan formhuirear clúdach an úis le linn thréimhse feithimh na n-éileamh (i.e. an tréimhse idir dáta dlite na híocaíochta ag an oibleagáideoir agus an dáta a dhlífear ar an árachóir an t-onnmhaireoir/institiúid airgeadais a aisíoc).

b) Déanfar na táirgí creidmheasa onnmhairiúcháin go léir arna dtairiscint ag na Rannpháirtithe a aicmiú i gceann de na trí chatagóir táirge, arb é atá iontu: — Táirge a bheidh faoi bhun an chaighdeáin, i.e. árachas gan clúdach úis le linn thréimhse feithimh na n-éileamh agus árachas a mbeidh clúdach úis aige le linn thréimhse feithimh na n-éileamh ag a mbeidh formhuirear préimhe iomchuí, — Táirge caighdeánach, i.e. árachas a mbeidh clúdach úis aige le linn thréimhse feithimh na n-éileamh gan formhuirear préimhe iomchuí agus creidmheas díreach/maoiniúchán díreach, agus — Táirge a bheidh os cionn an chaighdeáin, i.e. ráthaíochtaí.

28. TEICNÍCÍ MAOLAITHE RIOSCA TÍRE

a) Féadfaidh na Rannpháirtithe na teicnící maolaithe riosca tíre seo a leanas a chur i bhfeidhm, a leagtar amach an cur i bhfeidhm sonrach de in Iarscríbhinn XII: — Struchtúr ag a bhfuil Sreabhadh Ionchasach Eischósta nasctha le Cuntas Eascró Eischósta — Maoiniú in Airgeadra Áitiúil

b) An Rannpháirtí a chuireann MPR i bhfeidhm ina léirítear úsáid maolaithe riosca tíre, tabharfaidh sé réamhfhógra de réir Airteagal 45.

c) Ní chuirfear aon mhaolú riosca tíre i bhfeidhm ar idirbhearta Tagarmhairc Margaidh.

29. FEABHSUITHE CREIDMHEASA AR RIOSCA CEANNAITHEORA

a) Féadfaidh na Rannpháirtithe na feabhsuithe creidmheasa ar riosca ceannaitheora (BRCE) seo a leanas a chur i bhfeidhm ina gceadaítear Toisc Feabhsaithe Creidmheasa (CEF) níos mó ná 0 a chur i bhfeidhm: — Sannadh Fáltas nó Infháltas Conartha — Urrús Sócmhainn-bhunaithe — Urrús Sócmhainní Dochta — Cuntas Eascró

b) Leagtar amach in Iarscríbhinn XII sainmhínithe ar BRCE agus ar luachanna CEF uasta le haghaidh oibleagáideoirí Chatagóir 1-7 agus oibleagáideoirí Tagarmhairc Margaidh araon.

c) Féadfar BRCEnna a úsáid ina n-aonar nó i dteannta leis na srianta seo a leanas: — Is é 0,35 an CEF uasta is féidir a bhaint amach trí BRCEnna a úsáid le haghaidh idirbhearta Chatagóir 1-7. Maidir le hidirbhearta Tagarmhairc Margaidh, féadfar lascaine uasta 25 % a chur i bhfeidhm ar MPR Tagarmhairc Margaidh, ach ní fhéadfaidh an phréimh a mhuirearaítear a bheith níos ísle ná an Préimhráta Íosta Achtúireach is infheidhme. — Ní féidir ‘Urrús Sócmhainn-bhunaithe’ agus ‘Urrús Sócmhainní Dochta’ a úsáid le chéile in aon idirbheart amháin. — In idirbheart Chatagóir 1-7 inar feabhsaíodh an t-aicmiúchán riosca tíre is infheidhme trí ‘Struchtúr ag a bhfuil Sreabhadh Ionchasach Eischósta nasctha le Cuntas Eascró Eischósta’ a úsáid, ní fhéadfar aon BRCE a chur i bhfeidhm.

d) Tabharfaidh na Rannpháirtithe réamhfhógra de réir Airteagal 45 maidir le hidirbhearta le hoibleagáideoir/ráthóir neamhfhlaithiúnais i gcás ina mbeidh cur i bhfeidhm CEF is mó ná 0 de thoradh BRCEnna, nó cibé uair a úsáidtear BRCEnna in idirbheart Tagarmhairc Margaidh a mbíonn praghsáil faoi bhun MPR an TCMB chomhfhreagraigh dá thoradh.

30. ATHBHREITHNIÚ AR BHAILÍOCHT NA bPRÉIMHRÁTAÍ ÍOSTA LE hAGHAIDH RIOSCA CREIDMHEASA

a) Chun leordhóthanacht MPRanna a mheas agus chun a fhoráil, más gá, do choigeartuithe, suas nó síos, úsáidfear Uirlisí Aiseolais Préimhe (PFTanna) ar bhonn tráthrialta go comhuaineach chun faireachán a dhéanamh ar MPRanna agus chun coigeartú a dhéanamh orthu.

b) Déanfar measúnú le PFTanna ar leordhóthanacht MPRanna i dtéarmaí fheidhmíocht iarbhír na n-institiúidí a sholáthraíonn creidmheasanna onnmhairiúcháin oifigiúla agus faisnéis an mhargaidh phríobháidigh maidir le praghsáil an riosca creidmheasa araon.

c) Déanfar athbhreithniú cuimsitheach ar gach gné de na préimhrátaí den Socrú, le béim faoi leith ar Rialacha Praghsála Tagarmhairc Margaidh, tráth nach déanaí ná an 31 Nollaig 2019 (17).

CAIBIDIL III

Forálacha do chabhair cheangailte

31. PRIONSABAIL GHINEARÁLTA

a) D’aontaigh na Rannpháirtithe beartais chomhlántacha a bheith ann do chreidmheasanna onmhairiúcháin agus do chabhair cheangailte. Ba cheart gur ar iomaíocht oscailte agus saor-imoibriú fhórsaí an mhargaidh a bheadh beartais onnmhairiúcháin bunaithe. Le beartais um chabhair cheangailte, ba cheart go gcuirfí ar fáil acmhainní seachtracha a bhfuil gá leo do thíortha, d’earnálacha nó do thionscadail ar beag an rochtain atá acu ar mhaoiniú margaidh nó nach bhfuil aon rochtain acu ar mhaoiniú margaidh. Le beartais um chabhair cheangailte, ba cheart go n-áiritheofaí an luach is fearr ar airgead, go n-íoslaghdófaí ar shaobhadh trádála, agus go gcuirfí le húsáid éifeachtach fhorbarthach na n-acmhainní sin.

b) Ní bhaineann na forálacha um chabhair cheangailte an tSocraithe le cláir cabhrach na n-institiúidí iltaobhacha nó réigiúnacha.

c) Ní thugtar réamhbhreith sna prionsabail seo ar thuairimí an Choiste Cúnaimh um Fhorbairt (DAC) maidir le cáilíocht cabhrach ceangailte agus neamhcheangailte.

d) D’fhéadfadh sé go n-iarrfadh Rannpháirtí faisnéis bhreise a bhainfeadh le stádas ceangailteach aon fhoirme cabhrach. Má tá éiginnteacht ann cé acu a thagann nó nach dtagann cleachtas maoiniúcháin áirithe laistigh de raon feidhme an tsainmhínithe maidir le cabhair cheangailte a leagtar amach in Iarscríbhinn XIV, cuirfidh an tír bhronntach fianaise ar fáil a thacaíonn le haon éileamh gur ‘neamhcheangailte’ le ceart atá an chabhair i gcomhréir leis an sainmhíniú in Iarscríbhinn XIV.

32. CINEÁLACHA CABHRACH CEANGAILTE

Féadfaidh an chabhair cheangailte a bheith i gceann de na foirmeacha seo a leanas:

a) Iasachtaí um Chúnamh Forbraíochta Oifigiúla (ODA) mar a shainítear iad in ‘DAC Guiding Principles for Associated Financing and Tied and Partially Untied Official Development Assistance [Treoirphrionsabail DAC maidir le Maoiniú Comhlachaithe agus Cúnamh Forbartha Oifigiúla atá Ceangailte agus Neamhcheangailte go Páirteach] (1987)’;

b) Deontais ODA mar a shainmhínítear iad in ‘DAC Guiding Principles for Associated Financing and Tied and Partially Untied Official Development Assistance [Treoirphrionsabail DAC maidir le Maoiniú Comhlachaithe agus Cúnamh Forbartha Oifigiúla atá Ceangailte agus Neamhcheangailte go Páirteach] (1987)’; agus

c) Sreafaí Oifigiúla Eile (OOF), lena n-áirítear deontais agus iasachtaí ach a dhéanann na creidmheasanna onnmhairiúcháin, arna dtacú go hoifigiúil, agus atá i gcomhréir leis an Socrú a eisiamh; nó

d) Aon chomhlachas, e.g. meascán, le dlí agus le gníomh, atá faoi rialú an bhronntóra, an iasachtóra nó an iasachtaí, ar nithe iad lena mbaineann dhá ní nó níos mó de na nithe roimhe seo, agus/nó na comhchodanna maoinithe seo a leanas: 1. creidmheas onnmhairiúcháin a bheidh á thacú go hoifigiúil trí chreidmheas díreach/maoiniú díreach, athmhaoiniú, tacaíocht ráta úis, ráthaíocht nó árachas a mbeidh feidhm ag an Socrú ina leith; agus 2. cistí eile ag téarmaí an mhargaidh, nó gar dóibh, nó éarlais ón gceannaitheoir.

33. MAOINIÚ COMHLACHAITHE

a) Féadfaidh foirmeacha éagsúla a bheith ag maoiniú comhlachaithe, lena n-áirítear creidmheasanna measctha, maoiniú measctha, maoiniú comhpháirteach nó idirbhearta comhtháite singile. Is iad na nithe seo a leanas na príomhthréithe atá acu: — comhchuid lamháltais atá nasctha le dlí nó le gníomh leis an gcomhábhar neamhlamháltais, — cuid shingil nó an pacáiste maoiniúcháin go léir arb é atá ann cabhair cheangailte iarbhír, agus — cistí lamháltais ar cistí iad atá ar fáil más rud é go nglacann an faighteoir leis an gcomhábhar neamhlamháltais, agus sa chás sin amháin.

b) Déantar comhlachas nó nascáil ‘le gníomh’ a chinneadh leis na tosca seo a leanas: — tuiscintí neamhfhoirmiúla a bheith ann idir an faighteoir agus na húdaráis bhronnta, — intinn an bhronntóra chun inghlacthacht an phacáiste maoinithe a éascú trí bhíthin ODA a úsáid, — ceangal éifeachtach an phacáiste maoinithe go léir le soláthar sa tír bhronntach, — stádas ceangailteach ODA agus an meán chun gach idirbheart maoinithe a chur ar tairiscint nó ar conradh, nó — aon chleachtas eile, arna aithint ag an DAC nó na Rannpháirtithe nuair a bhíonn teagmháil de facto ann idir dhá chomhchuid maoinithe nó níos mó.

c) Ní chuirfidh na cleachtais seo a leanas cosc ar chomhlachas nó nascáil a chinneadh ‘le gníomh’: — scoilteadh conartha trí fhógra ar leithligh a thabhairt maidir le comhábhair chonartha amháin, — conarthaí arna maoiniú i gcéimeanna éagsúla a scoilteadh, — gan fógra a thabhairt faoi chodanna idirspleácha conartha, agus/nó — gan fógra a thabhairt toisc cuid den phacáiste maoiniúcháin a bheith neamhcheangailte.

34. INCHÁILITHEACHT TÍRE I gCOMHAIR CABHRACH CEANGAILTE

a) Ní bheidh aon chabhair cheangailte ann do thíortha a bhfuil a OIN per capita, de réir sonraí ón mBanc Domhanda, os cionn na huasteorann le haghaidh tíortha íseal-mheánioncaim. Déanann an Banc Domhanda an tairseach sin a ríomh ar bhonn bliantúil (18). Ní athróidh tír ó chatagóir amháin go ceann eile ach amháin nuair a bhíonn a catagóir de réir an Bhainc Dhomhanda gan athrú ar feadh 2 bhliain i ndiaidh a chéile.

b) Bíonn feidhm ag na critéir agus nósanna imeachta oibriúcháin seo a leanas nuair a bhíonn tíortha á n-aicmiú: 1. Déantar Aicmiúchán chun críche an tSocraithe a chinneadh de réir OIN per capita mar atá ríofa ag an mBanc Domhanda chun críocha aicmiú na dtíortha iasachtaíochta ag an mBanc Domhanda; cuirfidh an Rúnaíocht an t-aicmiúchán seo ar fáil don phobal. 2. Sna cásanna nach mbíonn a dhóthain faisnéise ag an mBanc Domhanda chun sonraí OIN per capita a fhoilsiú, iarrfar ar an mBanc Domhanda meastachán a dhéanamh cé acu atá nó nach bhfuil OIN per capita na tíre i dtrácht os cionn na tairsí atá i bhfeidhm faoi láthair nó faoin tairseach sin. Déanfar an tír a aicmiú de réir an mheastacháin sin, mura rud é go gcinneann na Rannpháirtithe a mhalairt a dhéanamh. 3. Mura n-athraíonn incháilitheacht tíre le haghaidh cabhair cheangailte i gcomhréir le mír a) thuas, tiocfaidh an t-athaicmiúchán i bhfeidhm 2 sheachtain i ndiaidh don Rúnaíocht na conclúidí a dhéantar ó na sonraí thuasluaite ón mBanc Domhanda a chur in iúl. Ní fhéadfar fógra a thabhairt maidir le haon mhaoiniú cabhrach ceangailte do thír incháilithe nua roimh dháta éifeachtúil an athaicmiúcháin; tar éis an dáta sin, ní fhéadfar fógra a thabhairt faoi aon mhaoiniú cabhrach ceangailte le haghaidh tír nuathionscanta, ach amháin go bhféadfar fógra a thabhairt faoi idirbhearta aonair, atá á gcumhdach faoi líne chreidmheasa a bhfuil gealltanas tugtha ina leith cheana, go dtí go rachaidh an líne chreidmheasa in éag (tráth nach mbeidh níos faide ná 1 bhliain amháin ón dáta éifeachtach). 4. I gcásanna ina ndéanann an Banc Domhanda athbhreithniú ar na figiúirí, ní bheidh beann ar na hathbhreithnithe sin a fhad agus a bhaineann leis an Socrú. Mar sin féin, féadfar aicmiúchán tíre a athrú trí bhíthin Líne Choiteann i gcomhréir leis na nósanna imeachta iomchuí in Airteagail 56 go 61, agus dhéanfadh na Rannpháirtithe breithniú fabhrach ar aon athrú mar gheall ar earráidí agus easnaimh sna figiúirí a tugadh faoi deara sa bhliain féilire chéanna ina ndearna an Rúnaíocht na figiúirí a scaipeadh den chéad uair.

35. INCHÁILITHEACHT TIONSCADAIL

a) Ní leathnófar cabhair cheangailte chuig tionscadail phoiblí nó phríobháideacha ar cheart, go hiondúil, go mbeidís inmharthana ar bhonn tráchtála má dhéantar iad a mhaoiniú ar théarmaí an mhargaidh nó an tSocraithe.

b) Is iad seo a leanas na heochairthástálacha don incháilitheacht sin: — cé acu atá nó nach bhfuil an tionscadal neamh-inmharthana ar bhonn airgeadais, i.e. an bhfuil acmhainneacht in easnamh sa tionscadal in éineacht le praghsáil iomchuí arna cinneadh ar phrionsabail an mhargaidh chun sreabhadh airgid a ghiniúint a bheadh leordhóthanach chun costais oibriúcháin an tionscadail a chlúdach agus chun seirbhísiú a dhéanamh ar an gcaipiteal a úsáidtear, i.e. an chéad phríomhthástáil; nó — cé acu atá nó nach bhfuil sé réasúnach a mheas gur neamhdhóchúil, bunaithe ar chumarsáid leis na Rannpháirtithe eile, gur féidir an tionscadal a mhaoinú ar théarmaí an mhargaidh nó an tSocraithe, i.e. an dara príomh-thástáil. I dtaca le tionscadail ar mó iad ná 50 milliún CTS, leagfar béim ar leith ar infhaighteacht ionchasach a bheith ar mhaoiniúchán ar théarmaí an mhargaidh nó ar théarmaí an tSocraithe nuair a bhíonn iomchuibheas na cabhrach sin á bhreithniú.

c) Tá na príomhthástálacha faoi mhír b) thuas ceaptha cur síos a dhéanamh ar an gcaoi ar cheart meastóireacht a dhéanamh ar thionscadal chun a chinneadh cé acu ar cheart nó nár cheart é a mhaoiniú leis an gcabhair sin nó le creidmheasanna onnmhairiúcháin ar théarmaí an mhargaidh nó an tSocraithe. Tríd an bpróiseas comhairliúcháin a thuairiscítear in Airteagail 49 go 51, tá coinne leis go bhforbrófar corpas taithí leis an aimsir lena saineofar ar bhonn níos beaichte, le haghaidh creidmheasa onnmhairiúcháin agus gníomhaireachtaí creidmheasa araon, treoraíocht ex ante idir an dá chatagóir tionscadal.

36. LEIBHÉAL ÍOSTA LAMHÁLTAIS

Ní sholáthróidh na Rannpháirtithe cabhair cheangailte ag a bhfuil leibhéal lamháltais is lú ná 35 %, nó 50 % más Tír is lú Forbairt (TLF) í an tír thairbhíoch, ach amháin sna cásanna a leagtar amach thíos, cásanna atá díolmhaithe freisin ó na nósanna imeachta um fhógra a thabhairt a leagtar amach in Airteagail 47 a) agus 48 a):

a) Cúnamh teicniúil: cabhair cheangailte arb é atá sa chomhchuid oifigiúil cabhrach forbartha comhar teicniúil, agus comhar teicniúil amháin, ar lú é ná 3 % de luach iomlán an idirbhirt nó CTS 1 mhilliún, cibé acu is ísle; agus

b) Tionscadail bheaga: tionscadail chaipitil is lú ná CTS 1 mhilliún a mhaoinítear go hiomlán ó dheontais cúnaimh um fhorbairt.

37. DÍOLÚINTÍ Ó INCHÁILITHEACHT TÍRE NÓ TIONSCADAIL AR CHABHAIR CHEANGAILTE

a) Níl feidhm ag forálacha Airteagail 34 agus 35 maidir le cabhair cheangailte i gcás inar 80 % nó níos mó é an leibhéal lamháltais seachas cabhair cheangailte ar cuid é den phacáiste maoiniúháin comhlachaithe, a thuairiscítear in Airteagal 33.

b) Níl feidhm ag forálacha Airteagal 35 maidir le cabhair cheangailte a bhfuil luach is lú ná 2 mhilliún CTS aige, seachas cabhair cheangailte ar cuid í den phacáiste maoiniúcháin comhlachaithe, a thuairiscítear in Airteagal 33.

c) Níl cabhair cheangailte le haghaidh LDCanna, faoi mar a shainítear í ag na Náisiúin Aontaithe, faoi réir fhorálacha Airteagail 34 agus 35.

d) Breathnóidh Rannpháirtithe eile go fabhrach maidir le dlús a chur le nósanna imeachta i leith cabhair cheangailte i gcomhréir leis na coinníollacha sonracha: — i gcás tionóisc núicléach nó mórthionóisc thionsclaíochta a bheith ann a bhíonn ina chúis le truailliú tromchúiseach trasteorann, inar mian le haon Rannpháirtí a bhíonn thíos leis éifeachtaí na tionóisce a dhíothú nó a mhaolú, nó — i gcás ina mbíonn riosca suntasach ann go dtarlóidh taisme den sórt sin, inar mian le haon Rannpháirtí a d’fhéadfadh a bheith thíos leis sin cabhair a chur ar fáil ionas nach dtarlóidh sé.

e) D’ainneoin Airteagail 34 agus 35, féadfaidh Rannpháirtí, go heisceachtúil, tacaíocht a chur ar fáil trí cheann de na nithe seo a leanas: — an nós imeachta maidir le Líne Choiteann mar a shainmhínítear in Iarscríbhinn XIV agus mar a thuairiscítear in Airteagail 56 go 61, nó — bonn cirt a bheith ann ar fhorais cabhrach trí thacaíocht a fháil ó líon substaintiúil de na Rannpháirtithe mar a thuairiscítear in Airteagail 49 agus 50 é, nó — litir chuig Ard-Rúnaí ECFE, i gcomhréir leis na nósanna imeachta in Airteagal 51, a bhfuil dúil ag na Rannpháirtithe iad a bheith neamhghnách agus neamhchoitianta.

38. LEIBHÉAL LAMHÁLTAIS NA CABHRACH CEANGAILTE A RÍOMH

Déantar an leibhéal lamháltais do chabhair cheangailte a ríomh agus feidhm á baint as an modh céanna agus a úsáideann an DAC d’eilimint an deontais, ach amháin:

a) An ráta lascaine a úsáidtear chun an leibhéal lamháltais i gcomhair iasachta a ríomh in airgeadra ar leith, i.e. an Ráta Lascaine Difreáilte (RLD), atá faoi réir athrú bliantúil an 15 Eanáir agus a ríomhtar mar a leanas: — Meán an CIRR + Corrlach Braitheann an Lamháil (M) ar an téarma aisíocaíochta (R) mar a leanas: R M níos lú ná 15 bliana 0,75 idir 15 bliana agus suas le 20 bliain, ach gan 20 bliain a bheith san áireamh 1,00 idir 20 bliain agus suas le 30 bliain ach gan 30 bliain a bheith san áireamh 1,15 30 bliain agus os a chionn 1,25 — Maidir le gach airgeadra, déantar meán CIRR a ríomh ach meán na CIRRanna míosúla a chur san áireamh atá bailí le linn na tréimhse 6 mhí idir 15 Lúnasa an bhliain roimhe sin agus 14 Feabhra sa bhliain reatha, arna chinneadh de réir fhorálacha Iarscríbhinn XV. Slánaítear an ráta ríofa, lena n-áirítear an Corrlach, go dtí na 10 mbonnphointe is gaire. Má bhíonn níos mó ná CIRR amháin ann don airgeadra, déanfar an CIRR don aibíocht is faide, mar a leagtar amach in Airteagal 1 d’Iarscríbhinn XV, a úsáid don ríomh sin.

b) Is é an bonndáta chun an leibhéal lamháltais a ríomh an túsphointe don chreidmheas mar a leagtar amach in Iarscríbhinn XIV é.

c) Chun críche leibhéal lamháltais foriomlán pacáiste maoinithe comhlachaithe a ríomh, meastar gur nialas iad leibhéal lamháltais na gcreidmheasanna, na gcistí agus na n-íocaíochtaí seo a leanas: — creidmheasanna onnmhairiúcháin atá i gcomhréir leis an Socrú, — cistí eile atá ag rátaí an mhargaidh nó gar dóibh, — cistí oifigiúla eile ag a bhfuil leibhéal lamháltais is lú ná an t-íosmhéid a cheadaítear faoi Airteagal 36 ach amháin i gcásanna maidir le comhoiriúnú, agus — éarlais ón gceannaitheoir. Maidir le híocaíochtaí ag túsphointe an chreidmheasa, nó roimhe, a mheastar nach éarlais iad, áireofar iad i ríomh an leibhéil lamháltais.

d) An ráta lascaine i gcabhair chomhoiriúnaithe: i gcabhair chomhoiriúnaithe, ciallaíonn comhoiriúnú a dhéanamh le leibhéal comhoiriúnaithe comhionann a dhéantar a athríomh leis an ráta lascaine atá i bhfeidhm tráth an chomhoiriúnaithe.

e) Ní áireofar costais áitiúla agus soláthar tríú tír i ríomh an leibhéil lamháltais ach amháin más í an tír bhronntach a mhaoiníonn iad;

f) Déantar leibhéal foriomlán pacáiste a chinneadh trí leibhéal ainmniúil gach comhchoda sa phacáiste a iolrú faoi leibhéal lamháltais gach comhchoda lena mbaineann, ag suimiú na dtorthaí, agus an t-iomlán seo a roinnt ar luach ainmniúil comhiomlán na gcomhchodanna.

g) Is é an ráta lascaine d’iasacht ar leith an ráta atá in éifeacht tráth an fhógra. Má bhíonn fógra pras ann, áfach, is é an ráta lascaine an ráta atá i bhfeidhm an tráth ar socraíodh téarmaí agus coinníollacha na hiasachta cabhrach. Ní dhéanann athrú ar an ráta lascaine le linn ré na hiasachta a leibhéal lamháltais a athrú.

h) Má dhéantar athrú airgeadra sula dtugtar an conradh chun críche, déanfar an fógra a athbhreithniú. Is é an ráta lascaine a úsáidtear chun an leibhéal lamháltais a ríomh an ráta a bheidh infheidhme tráth an athbhreithnithe. Ní gá athbhreithniú a bheith ann má dhéantar an t-airgeadra malartach agus an fhaisnéis uile is gá do ríomh an leibhéil lamháltais a shonrú san fhógra bunaidh;

i) D’ainneoin mhír g) thuas, is é an ráta lascaine a úsáidtear chun leibhéal lamháltais idirbheart ar leith arna dtionscnamh faoi líne chreidmheasa um chabhair a ríomh, an ráta ar tugadh fógra faoi i dtús báire don líne chreidmheasa.

39. TRÉIMHSE BAILÍOCHTA DON CHABHAIR CHEANGAILTE

a) Leagfaidh na Rannpháirtithe síos na téarmaí agus na coinníollacha don chabhair cheangailte, cibé acu a bhaineann sé seo le hidirbhearta ar leith a mhaoiniú nó le prótacal cabhrach, le líne chreidmheasa um chabhair, nó le comhaontú dá shamhail, go ceann níos mó ná 2 bhliain. I gcás phrótacal cabhrach, líne chreidmheasa um chabhair nó comhaontú dá shamhail, tosóidh an tréimhse bhailíochta dáta an tsínithe, agus beidh fógra le tabhairt faoi i gcomhréir le hAirteagal 48; tabharfar fógra faoi fhadú na líne creidmheasa amhail is dá mb’idirbheart nua é lena ngabhfaidh nóta ag míniú gur fadú atá ann agus go bhfuil sí á hathnuachan ag téarmaí a ceadaíodh an tráth ar tugadh fógra faoin bhfadú. I gcás idirbheart aonair, lena n-áirítear iad sin ar tugadh fógra fúthu faoin bprótacal cabhrach líne chreidmheasa um chabhair nó comhaontú dá shamhail, tosóidh an tréimhse bhailíochta an dáta a thabharfar fógra faoin gceangaltas i gcomhréir le hAirteagal 47 nó 48, de réir mar is iomchuí.

b) Nuair a bheidh tír neamhcháilithe d’iasachtaí 17 mbliana ón mBanc Domhanda den chéad uair, déanfar tréimhse bhailíochta do phrótacail cabhrach ceangailte agus línte creidmheasa atá ann cheana agus do phrótacail cabhrach ceangailte agus línte cabhrach nua a bhfuil fógra tugtha ina leith a shrianadh go dtí 1 bhliain amháin tar éis dháta an athaicmiúcháin ionchasaigh i gcomhréir leis na nósanna imeachta in Airteagal 34 b).

c) Ní féidir athnuachan a dhéanamh ar na prótacail agus na línte creidmheasa sin ach amháin ar na téarmaí atá i gcomhréir le forálacha Airteagail 34 agus 35 den Socrú tar éis an méid seo a leanas: — athaicmiúchán na dtíortha, agus — athrú i bhforálacha an tSocraithe. Sna cúinsí sin, féadfar na téarmaí agus na coinníollacha atá ann cheana a choimeád d’ainneoin athrú a bheith ar an ráta lascaine a leagtar amach in Airteagal 38.

40. COMHOIRIÚNÚ

Agus oibleagáidí idirnáisiúnta Rannpháirtí á gcur san áireamh, agus ag teacht le cuspóir an tSocraithe, féadfaidh Rannpháirtí, de réir na nósanna imeachta a leagtar síos in Airteagal 43, comhoiriúnú a dhéanamh ar na téarmaí agus na coinníollacha atá á dtairiscint ag Rannpháirtí nó ag Neamh-rannpháirtí.

CAIBIDIL IV

Nósanna imeachta

Roinn 1

Nósanna imeachta coiteanna maidir leis na creidmheasanna onnmhairiúcháin agus maidir le cabhair thrádghaolmhar

41. FÓGRAÍ

Na fógraí a leagtar amach leis na nósanna imeachta sa Socrú, déanfar iad i gcomhréir leis an bhfaisnéis a fhaightear in Iarscríbhinn VII, agus áireofar iontu an fhaisnéis atá inti, agus déanfar iad a chur i gcóip chuig an Rúnaíocht.

42. FAISNÉIS AR THACAÍOCHT OIFIGIÚIL

a) A luaithe a gheallann Rannpháirtí an tacaíocht oifigiúil a bhfuil fógra tugtha fúithi aige i gcomhréir leis na nósanna imeachta in Airteagail 45 go 48, cuirfidh sé na Rannpháirtithe eile go léir ar an eolas dá réir sin trí uimhir thagartha an fhógra a chur san fhoirm tuairiscithe ábhartha.

b) Má tá malartú faisnéise i gcomhréir le hAirteagail 53 go 55 ann, cuirfidh Rannpháirtí na Rannpháirtithe eile ar an eolas maidir leis na téarmaí agus na coinníollacha creidmheasa atá á mbeartú aige chun tacaíocht a thabhairt dóibh le haghaidh idirbheart ar leith agus d’fhéadfadh sé go n-iarrfadh sé faisnéis chomhcosúil ó na Rannpháirtithe eile.

43. NÓSANNA IMEACHTA MAIDIR LEIS AN gCOMHOIRIÚNÚ

a) Sula ndéanfaidh Rannpháirtí na téarmaí airgeadais agus na coinníollacha airgeadais a thoimhdítear a bheith á dtairiscint ag Rannpháirtí nó neamh-Rannpháirtí de bhun Airteagail 17 agus 40 a chomhoiriúnú, déanfaidh sé gach iarracht réasúnach, lena n-áirítear, de réir mar is iomchuí, trí na comhairliúcháin duine le duine a thuairiscítear in Airteagal 55 a úsáid, chun a fhíorú go bhfuil na téarmaí agus na coinníollacha á dtacú go hoifigiúil agus go gcomhlíonfar na nithe seo a leanas leo: 1. Tabharfaidh an Rannpháirtí fógra do na Rannpháirtithe eile go léir maidir leis na téarmaí agus na coinníollacha a bhfuil sé ar intinn aige a thacú agus na nósanna imeachta céanna um fhógra a cheanglaítear leis na téarmaí comhoirúnaithe agus na coinníollacha comhoiriúnaithe á leanúint aige. I gcás Neamh-rannpháirtí a chomhoiriúnú, leanfaidh an Rannpháirtí na nósanna imeachta céanna um fhógra a cheanglófaí dá mba rud é go dtairgfeadh Rannpháirtí na téarmaí comhoiriúnaithe; 2. D’ainneoin fhomhír 1 thuas, dá gceanglófaí leis an nós imeachta um fhógra is infheidhme go gcoinneodh an Rannpháirtí comhoiriúnaithe a cheangaltas siar go dtí tar éis spriocdháta na himthairisceana deiridh, tabharfaidh an Rannpháirtí comhoiriúnaithe fógra ansin go bhfuil sé i gceist aige an maoiniú a chomhoiriúnú a luaithe is féidir. 3. Más rud é go dtarraingíonn an Rannpháirtí tionscnaimh siar an tacaíocht atá ar intinn aige a thabhairt maidir leis na téarmaí agus na coinníollacha a mbeidh fógra tugtha fúthu, cuirfidh sé na Rannpháirtithe eile ar an eolas láithreach dá réir sin.

b) Maidir le Rannpháirtí ag a bhfuil sé ar intinn téarmaí comhionanna airgeadais a thairscint agus na téarmaí a bhfuil fógra tugtha fúthu de réir Airteagail 45 agus 46, féadfaidh sé é sin a dhéanamh amhlaidh a luaithe a bheidh an tréimhse feithimh a leagtar síos iontu dulta in éag. Déanfaidh an Rannpháirtí fógra a thabhairt faoina bhfuil ar intinn aige a luaithe is féidir.

44. COMHAIRLIÚCHÁIN SPEISIALTA

a) Maidir le Rannpháirtí ag a bhfuil forais réasúnacha a chreidiúint gur flaithiúla na téarmaí airgeadais agus na coinníollacha airgeadais atá á dtairiscint ag Rannpháirtí eile (an Rannpháirtí tionscnaimh) ná na téarmaí agus na coinníollacha dá bhforáiltear sa Socrú, cuirfidh sé an Rúnaíocht ar an eolas faoi sin; Cuirfidh an Rúnaíocht an fhaisnéis sin ar fáil láithreach.

b) Déanfaidh an Rannpháirtí tionscnaimh téarmaí airgeadais agus coinníollacha airgeadais a thairisceana a shoiléiriú laistigh de 2 lá oibre tar éis an fhaisnéis ón Rúnaíocht a eisiúint.

c) Tar éis soiléiriú a bheith tugtha ag an Rannpháirtí tionscnaimh, féadfaidh aon Rannpháirtí a iarraidh go n-eagródh an Rúnaíocht sainchruinniú comhairliúcháinlaistigh de 5 lá oibre chun an tsaincheist a phlé.

d) Ní bheidh éifeacht leis na téarmaí airgeadais agus leis na coinníollacha airgeadais a thairbheoidh den tacaíocht oifigiúil go dtí go mbeidh toradh ar chruinniú comhairliúcháin speisialta na Rannpháirtithe.

Roinn 2

Nósanna imeachta maidir leis na creidmheasanna onnmhairiúcháin

45. FÓGRA ROIMH RÉ AGUS PLÉ INA THEANNTA

a) Cuirfidh Rannpháirtí fógra chuig na Rannpháirtithe eile go léir 10 lá féilire ar a laghad sula n-eisítear aon ghealltanas de luach is mó ná CTS 2 mhilliún i gcomhréir le hIarscríbhinn VII más rud é: — gurb ionann an t-aicmiú riosca tíre agus an t-aicmiú riosca ceannaitheora is infheidhme a úsáidtear chun MPR a ríomh agus ceann ó ráthóir tríú páirtí atá lonnaithe lasmuigh de thír an oibleagáideora [i.e. arna chinneadh i gcomhréir le hAirteagal 23 e), an chéad fhleasc], — gur laghdaíodh an MPR is infheidhme trí theicníc maolaithe riosca tíre a liostaítear in Airteagal 28 a chur i bhfeidhm, nó — go bhfuil sé ar intinn aige tacaíocht a sholáthar i gcomhréir le hAirteagal 7 a) 2) nó d) d’Iarscríbhinn IV, — go bhfuil sé ar intinn aige tacaíocht a sholáthar i gcomhréir le hAirteagal 4 a) d’Iarscríbhinn V.

b) Má iarrann aon Rannpháirtí eile plé le linn na tréimhse sin, fanfaidh an Rannpháirtí tionscnaimh 10 lá féilire eile.

c) Cuirfidh Rannpháirtí na Rannpháirtithe eile go léir ar an eolas maidir lena chinneadh deiridh tar éis plé a bheith ann chun an t-athbhreithniú ar an gcorpas taithí a éascú i gcomhréir le hAirteagal 64. Coimeádfaidh na Rannpháirtithe taifid faoina dtaithí maidir le préimhrátaí a dtabharfar fógraí fúthu i gcomhréir le mír a) thuas.

46. RÉAMHFHÓGRA

a) I gcomhréir le hIarscríbhinn VII, cuirfidh Rannpháirtí fógra chuig na Rannpháirtithe eile go léir 10 lá féilire ar a laghad sula n-eisítear aon ghealltanas dar luach creidmheasa níos mó ná CTS 2 mhilliún má tá sé ar intinn aige: 1. Tacaíocht a sholáthar i gcomhréir le hAirteagal 12 d) 3). 2. Tacaíocht a sholáthar i gcomhréir le hAirteagal 14 a). 3. Tacaíocht a sholáthar i gcomhréir le hAirteagal 15 c). 4. Préimhráta a chur i bhfeidhm i gcomhréir leis na forálacha d’Airteagal 22 c) 1) nuair a bheidh páirt á glacadh aige mar chuid de phacáiste iasachtaí sindeacáite. 5. Préimhráta is lú ná an phréimh chomhfhreagrach a chinntear leis an tsamhail TCMB a chur i bhfeidhm, i gcomhréir le hAirteagal 23 c) 2), an dara fleasc. 6. Tacaíocht a sholáthar d’idirbhearta Tagarmhairc Margaidh i gcás ina n-aicmíonn Rannpháirtí an t-oibleagáideoir/ráthóir níos fearr ná an rátáil is fearr ó CRA Creidiúnaithe; nó mura bhfuil aon rátáil ann ó CRA Creidiúnaithe, i gcás ina n-aicmíonn Rannpháirtí idirbheart mar CC2 nó níos fearr, nó ag litir rátála creidmheasa atá coibhéiseach le AAA go A-, nó comhionann nó níos fabhraí ná an rátáil is fearr ó CRA Creidiúnaithe ar an bhflaithiúnas i sainchónaí an oibleagáideora/ráthóra. 7. Préimhráta a chur i bhfeidhm i gcomhréir le hAirteagal 26 e) trína n-úsáidtear an chatagóir riosca ceannaitheora roghnaithe chun MPR a ríomh le haghaidh idirbhirt: — le hoibleagáideoir/ráthóir neamhfhlaithiúnais is lú ná CC1 (i.e. CC0 nó SOV+), — le hoibleagáideoir/ráthóir neamhfhlaithiúnais níos fearr ná an rátáil ó CRA Creidiúnaithe. 8. Préimhráta a chur i bhfeidhm i gcomhréir le hAirteagal 29 a) le haghaidh idirbhearta le hoibleagáideoir/ráthóir neamhfhlaithiúnais, trína gcuirtear i bhfeidhm CEF is mó ná 0 de thoradh feabhsuithe creidmheasa um riosca ceannaitheora a úsáid, nó cibé uair a úsáidtear BRCEnna in idirbheart Tagarmhairc Margaidh a mbíonn praghsáil faoi bhun MPR TCMB chomhfhreagraigh dá thoradh. 9. Tacaíocht a sholáthar i gcomhréir le hAirteagal 6 a) d’Iarscríbhinn II. 10. Tacaíocht a sholáthar i gcomhréir le hAirteagal 7 a) 1 d’Iarscríbhinn IV. 11. Tacaíocht a sholáthar i gcomhréir le hAirteagal 4 b) d’Iarscríbhinn V.

b) Más rud é go maolaíonn Rannpháirtí tionscnaimh an tacaíocht atá ar intinn aige a thabhairt d’idirbheart den sórt sin, nó má tharraingíonn sé siar í, cuirfidh sé na Rannpháirtithe eile ar an eolas láithreach.

Roinn 3

Nósanna imeachta maidir le cabhair thrádghaolmhar

47. RÉAMHFHÓGRA

a) Tabharfaidh an Rannpháirtí fógra roimh ré i gcomhréir le hIarscríbhinn VII má tá sé ar intinn aige tacaíocht oifigiúil a sholáthar do na nithe seo a leanas: — Cabhair neamhcheangailte thrádghaolmhar dar luach CTS 2 mhilliún nó níos mó, agus ag a bhfuil leibhéal lamháltais is lú ná 80 %, — Cabhair neamhcheangailte thrádghaolmhar dar luach níos lú ná CTS 2 mhilliún agus comhchuid deontais (arna sainiú ag DAC) is lú ná 50 %, — Cabhair neamhcheangailte thrádghaolmhar dar luach CTS 2 mhilliún nó níos mó agus ag a bhfuil leibhéal lamháltais níos lú ná 80 %, nó — Cabhair neamhcheangailte thrádghaolmhar dar luach níos lú ná CTS 2 mhilliún agus ag a bhfuil leibhéal lamháltais níos lú ná 50 %, seachas sna cásanna a leagtar amach in Airteagal 35 a) agus b), — Cabhair cheangailte i gcomhréir le hAirteagal 37 d).

b) Tabharfar fógra roimh ré ar a dhéanaí 30 lá oibre roimh dháta deiridh na himthairisceana nó roimh an dáta ceangaltais, cibé acu is luaithe.

c) Más rud é go dtarraingíonn an Rannpháirtí tionscnaimh siar an tacaíocht atá ar intinn aige a thabhairt maidir leis na téarmaí agus na coinníollacha a mbeidh fógra tugtha fúthu, cuirfidh sé na Rannpháirtithe eile ar an eolas láithreach dá réir sin.

d) Beidh feidhm ag foráil an Airteagail seo maidir le cabhair cheangailte ar cuid í den phacáiste maoinithe comhlachaithe, a bhfuil tuairisc tugtha uirthi in Airteagal 33.

48. FÓGRA PRAS

a) Tabharfaidh an Rannpháirtí fógra go pras do na Rannpháirtithe eile go léir, i.e. laistigh de dhá lá oibre ón gceangaltas a dhéanamh, i gcomhréir le hIarscríbhinn VII, más rud é go soláthraíonn sé tacaíocht oifigiúil do chabhair cheangailte a bhfuil luach ceachtar díobh seo a leanas aici: — CTS 2 mhilliún nó níos mó agus leibhéal lamháltais 80 % nó níos mó, nó — is lú ná CTS 2 mhilliún agus leibhéal lamháltais de 50 % nó níos mó seachas na cásanna a leagtar amach in Airteagal 36 a) agus b).

b) Tabharfaidh Rannpháirtí fógra go pras freisin do na Rannpháirtithe eile go léir nuair a dhéantar prótacal cabhrach, líne chreidmheasa nó comhaontú comhchosúil a shíniú.

c) Ní gá fógra a thabhairt roimh ré más mian le Rannpháirtí comhoiriúnú a dhéanamh ar na téarmaí agus na coinníollacha a bhí faoi réir fógra phrais.

Roinn 4

Nósanna imeachta comhairliúcháin maidir le cabhair cheangailte

49. CUSPÓIR NA gCOMHAIRLIÚCHÁN

a) Féadfaidh Rannpháirtí a bhíonn ag féachaint le soiléiriú a fháil faoi spreagadh trádála le haghaidh cabhair cheangailte a iarraidh go gcuirfí ar fáil Measúnú Cáilíochta iomlán um Chabhair (arna mhionsonrú in Iarscríbhinn XIII).

b) Lena chois sin, féadfaidh Rannpháirtí a iarraidh go rachfaí i mbun comhairliúchán leis na Rannpháirtithe eile i gcomhréir le hAirteagal 50. Áirítear leo sin comhairliúcháin duine le duine amhail a leagtar amach in Airteagal 55 d’fhonn plé a dhéanamh ar na nithe seo a leanas: — ar an gcéad dul síos, cé acu atá nó nach bhfuil ceanglais Airteagail 34 agus 35 á gcomhlíonadh ag an tairiscint cabhrach, agus — más gá sin, cibé atá nó nach bhfuil bonn cirt leis an tairiscint fiú amháin mura mbíonn ceanglais Airteagail 34 agus 35 á gcomhlíonadh.

50. RAON FEIDHME AGUS TRÁTHÚ NA gCOMHAIRLIÚCHÁN

a) Le linn comhairliúchán a bheith ar siúl, féadfaidh Rannpháirtí, as measc nithe eile, an fhaisnéis seo a leanas a iarraidh: — measúnú ar stáidéar féidearthachta mionsonraithe/breithmheas ar thionscadal, — cé acu atá nó nach bhfuil tairiscint ann atá in iomaíocht ina bhfuil maoiniú neamhlamháltais nó maoiniú cabhrach, — an t-ionchas a bheith ann airgeadra eachtrach a ghiniúint nó a shábháil leis an tionscadal, — cé acu atá nó nach bhfuil comhar ann leis na heagraíochtaí iltaobhacha amhail an Banc Domhanda, — Imthairiscint Iomaíoch Idirnáisiúnta (ICB) a bheith ann, go háirithe más ag soláthróir na tíre bronntaí atá an tairiscint mheasta is ísle, — na himpleachtaí don chomhshaol, — aon rannpháirtíocht ón earnáil phríobháideach, agus — tráthú na bhfógraí (e.g. 6 mhí roimh dháta deiridh na himthairisceana nó an dáta ceangaltais), maidir le creidmheasanna lamháltais nó cabhrach.

b) Críochnófar an comhairliúchán agus tabharfaidh an Rúnaíocht fógra maidir leis na conclúidí ar an dá cheist in Airteagal 48 chuig na Rannpháirtithe go léir ar a laghad 10 lá oibre roimh dháta deiridh na himthairisceana nó an dáta ceangaltais, cibé acu is túisce. Má tá easaontú i measc na bpáirtithe comhairliúcháin, tabharfaidh an Rúnaíocht cuireadh do na Rannpháirtithe eile a dtuairimí a chur in iúl laistigh de 5 lá oibre. Cuirfidh sí na tuairimí sin in iúl don Rannpháirtí a thugann fógra, rannpháirtí ar cheart dó athmhachnamh a dhéanamh ar dhul ar aghaidh má dhealraíonn sé nach bhfuil aon tacaíocht shubstaintiúil ann do thairiscint cabhrach.

51. TORADH NA gCOMHAIRLIÚCHÁN

a) Maidir le bronntóir ar mian leis dul ar aghaidh le tionscadal in ainneoin tacaíocht shubstaintiúil a bheith in easnamh, tabharfaidh sé fógra roimh ré maidir lena bhfuil ar intinn aige do na Rannpháirtithe eile tráth nach déanaí ná 60 lá féilire tar éis don Chomhairliúchán a bheith tagtha chun críche, i.e. glacadh le conclúid an Chathaoirligh. Scríobhfaidh an bronntóir litir freisin chuig Ard-Rúnaí ECFE ag leagan amach torthaí na gcomhairliúchán agus ag míniú an leasa sháraithigh náisiúnta neamh-thrádghaolmhar a bhrúnn an ghníomhaíocht seo ar aghaidh. Bíonn súil ag Rannpháirtithe gur tarlú neamhghnách agus neamhchoitianta a bheidh sa tarlú sin.

b) Tabharfaidh an bronntóir fógra do na Rannpháirtithe go bhfuil litir curtha aige chuig Ard-Rúnaí ECFE, litir a n-áireofar cóip di leis an bhfógra. Ní dhéanfaidh an bronntóir ná aon Rannpháirtí eile ceangaltas um chabhair cheangailte go dtí 10 lá oibre tar éis an fógra seo do na Rannpháirtithe a bheith eisithe. Maidir le tionscadail ar aithníodh tairiscintí tráchtála ina leith a bhí in iomaíocht lena chéile le linn na tréimhse comhairliúcháin, cuirfear síneadh leis an tréimhse 10 lá oibre thuasluaite go dtí 15 lá.

c) Déanfaidh an Rúnaíocht faireachán ar an dul chun cinn agus ar thorthaí na gcomhairliúchán.

Roinn 5

Malartú faisnéise maidir leis na creidmheasanna onnmhairiúcháin agus maidir le cabhair thrádghaolmhar

52. POINTÍ TEAGMHÁLA

Déanfar gach cumarsáid idir na pointí teagmhála ainmnithe i ngach tír trí chumarsáid mheandrach, e.g. r-phost, agus pléifear leo i modh rúin.

53. RAON FEIDHME NA bhFIOSRÚCHÁN

a) Féadfaidh Rannpháirtí fiafraí de Rannpháirtí eile cad é an dearcadh atá aige maidir le tríú tír, institiúid i dtríú tír nó faoi mhodh ar leith chun gnó a dhéanamh.

b) Féadfaidh Rannpháirtí a mbeidh iarratas ar thacaíocht oifigiúil faighte aige fiosrú a chur chuig Rannpháirtí eile, agus féadfar a lua san fhiosrú sin na téarmaí creidmheasa is fabhraí agus na coinníollacha creidmheasa is fabhraí a mbeadh an Rannpháirtí fiafraitheach toilteanach tacaíocht a thabhairt dóibh.

c) Má dhéantar fiosrúchán do níos mó ná Rannpháirtí amháin, beidh liosta seolaithe ann.

d) Cuirfear cóip de na fiosrúcháin go léir chuig an Rúnaíocht.

54. RAON FEIDHME NA bhFREAGAIRTÍ

a) Tabharfaidh an Rannpháirtí a mbeidh an fiosrúchán dírithe chuige freagairt laistigh de 7 lá féilire agus cuirfidh sé ar fáil an oiread faisnéise agus is féidir. Áireofar sa fhreagra an léiriú is fearr a fhéadfaidh an Rannpháirtí a thabhairt den chinneadh is dócha a thógfaidh sé. Más gá sin, beidh an freagra á leanúint a luaithe is féidir. Cuirfear cóipeanna chuig seolaithe eile an fhiosrúcháin agus chuig an Rúnaíocht.

b) Más rud é, i gcás freagra ar fhiosrúchán, go n-éiríonn sé neamhbhailí ina dhiaidh sin ar chúis ar bith, de bhrí mar shampla: — go ndearnadh iarratas, nó go ndearnadh é a athrú nó a tharraingt siar, nó — go bhfuil téarmaí eile á mbreithniú, tabharfar freagra gan mhoill agus déanfar é a chur i gcóip chuig seolaithe eile an fhiosrúcháin agus chuig an Rúnaíocht.

55. COMHAIRLIÚCHÁIN DUINE LE DUINE

a) Aontóidh Rannpháirtí laistigh de 10 lá oibre le hiarrataí chun comhairliúcháin duine le duine a bheith ann.

b) Cuirfear iarraidh chun comhairliúcháin duine le duine a bheith ann ar fáil do Rannpháirtithe agus do Neamh-rannpháirtithe. Beidh na comhairliúcháin sin ann a luaithe is féidir tar éis don tréimhse 10 lá oibre dul in éag.

c) Déanfaidh Cathaoirleach na Rannpháirtithe comhordú leis an Rúnaíocht maidir le haon ghníomhaíocht leantach is gá, e.g. Líne Choiteann. Déanfaidh an Rúnaíocht an toradh an chomhairliúcháin a chur ar fáil go pras.

56. NÓSANNA IMEACHTA AGUS FORMÁID NA LÍNTE COITEANNA

a) Is chuig an Rúnaíocht amháin a bhíonn na tograí maidir le Líne Choiteann dírithe. Cuirfidh an Rúnaíocht togra maidir le Líne Choiteann chuig na Rannpháirtithe go léir, agus nuair a bhíonn cabhair cheangailte i gceist, chuig pointí teagmhála DAC go léir. Ní dhéanfar céannacht an tionscnóra ar Chlár na Líne Coitinne a nochtadh ar an gClár Fógraí leictreonach arna choinneáil ar bun ag an Rúnaíocht ar Líonra Timpeallachta ECFE. Féadfaidh an Rúnaíocht, áfach, céannacht an tionscnóra a nochtadh ó bhéal do Rannpháirtí nó do chomhalta an DAC arna iarraidh sin dó. Coinneoidh an Rúnaíocht taifead de na hiarrataí sin.

b) Déanfar dáta ar an togra maidir le Líne Choiteann a dhátú agus is í an fhormáid seo a leanas a bheidh air: — An uimhir thagartha, agus an ‘Líne Choiteann’ ina diaidh. — Ainm na tíre allmhairiúcháin agus an cheannaitheora. — Ainm an tionscadail agus cur síos chomh beacht agus is féidir air chun an tionscadal a shainaithint go soiléir. — Na téarmaí agus na coinníollacha a bhí tuartha ag an tír thionscnaimh. — Togra le haghaidh Líne Choiteann. — Náisiúntacht agus ainmneacha na dtairgeoirí aitheanta iomaíocha. — Dáta deiridh imthairisceana tráchtála agus airgeadais agus uimhir thairisceana a mhéid a bhfuil eolas ann fúithi. — Faisnéis ábhartha eile, lena n-áirítear na cúiseanna chun an Líne Choiteann a mholadh, infhaighteacht na staidéar ar an tionscadal agus/nó na cúinsí speisialta.

c) Le togra maidir le Líne Choiteann a chuirtear ar aghaidh i gcomhréir le hAirteagal 34 b) 4), díreofar chuig an Rúnaíocht é agus déanfar é a chóipeáil chuig na Rannpháirtithe eile. Déanfaidh an Rannpháirtí a bhfuil togra maidir le Líne Choiteann á dhéanamh aige míniú iomlán a chur ar fáil faoi na cúiseanna a mheasann sé gur cheart aicmiú na tíre a bheith difriúil leis an nós imeachta a leagtar amach in Airteagal 34 b).

d) Déanfaidh an Rúnaíocht na Línte Coiteanna ar aontaíodh orthu a chur ar fáil go poiblí.

57. FREAGAIRTÍ AR THOGRAÍ MAIDIR LE LÍNE CHOITEANN

a) Tabharfar freagraí laistigh de 20 lá féilire, cé go moltar do na Rannpháirtithe freagairt do thogra maidir le Líne Choiteann a thapúla is féidir.

b) D’fhéadfadh sé gurbh é a bheadh i bhfreagairt iarraidh ar fhaisnéis bhreise, glacadh, agus diúltú, togra chun modhnú a dhéanamh ar an Líne Choiteann nó togra malartach maidir leis an Líne Choiteann.

c) Maidir le Rannpháirtí a thugann le fios nach bhfuil aon seasamh á ghlacadh aige de bhrí nach ndeachaigh onnmhaireoir faoina dhéin, nó nach ndeachaigh na húdaráis sa tír fála faoina dhéin i gcás cabhair airgid a thabhairt don tionscadal, measfar go mbeidh an togra maidir le Líne Choiteann glactha aige.

58. GLACADH LE LÍNTE COITEANNA

a) Déanfaidh an Rúnaíocht, tar éis 20 lá féilire a beith caite, na Rannpháirtithe go léir a chur ar an eolas i dtaca le stádas an togra maidir le Líne Choiteann. Más rud é nach mbeidh an Líne Choiteann glactha ag na Rannpháirtithe go léir, ach nach mbeidh diúltaithe di ag aon Rannpháirtí, fágfar an togra ar oscailt go ceann thréimhse bhreise 8 lá féilire.

b) Tar éis na tréimhse breise sin, maidir le Rannpháirtí nach mbeidh an togra maidir le Líne Choiteann diúltaithe go sainráite aige, measfar go bhfuil an Líne Choiteann glactha aige. Mar sin féin, féadfaidh Rannpháirtí, lena n-áirítear Rannpháirtí tionscnaimh, a chur de choinníoll maidir le glacadh leis an Líne Choiteann go nglacfaidh Rannpháirtí amháin nó níos mó go sainráite léi.

c) Más rud é nach nglacfaidh Rannpháirtí le heilimint amháin nó níos mó den Líne Choiteann, glacfaidh sé go hintuigthe leis na heilimintí eile go léir den Líne Choiteann. Tuigtear go bhféadfadh sé go leanfadh de ghlacadh páirteach den sórt sin go n-athródh Rannpháirtithe eile a ndearcadh i leith Líne Coitinne a bheadh molta. Tá saoirse ag na Rannpháirtithe go léir na téarmaí agus na coinníollacha nach gcumhdaítear le Líne Choiteann a chomhoiriúnú.

d) Féadfar Líne Choiteann nach mbeidh glactha a athbhreithniú agus úsáid á baint as na nósanna imeachta in Airteagail 56 agus 57. Sna cúinsí sin, níl na Rannpháirtithe faoi cheangal ag a gcinneadh bunaidh.

59. EASAONTÚ FAOI LÍNTE COITEANNA

Más rud é nach bhféadfaidh an Rannpháirtí tionscnaimh agus an Rannpháirtí a mhol modhnú nó athrú aontú ar Líne Choiteann laistigh den tréimhse 8 lá féilire sa bhreis, féadfar an tréimhse sin a fhadú trína gcomhthoil. Cuirfidh an Rúnaíocht na Rannpháirtithe go léir ar an eolas faoi aon fhadú den sórt sin.

60. DÁTA ÉIFEACHTA LÍNE COITINNE

Cuirfidh an Rúnaíocht na Rannpháirtithe go léir ar an eolas go rachaidh an Líne Choiteann in éifeacht nó go mbeidh diúltaithe di; beidh éifeacht ag an Líne Choiteann 3 lá féilire tar éis an fógra sin a fháil. Cuirfidh an Rúnaíocht ar fáil ar an gclár fógraí leictreonach taifead a bheidh á thabhairt cothrom le dáta ar shlí leanúnach maidir leis na Línte Coiteanna a bheidh aontaithe nó a mbeidh cinneadh aontaithe ina leith.

61. BAILÍOCHT NA LÍNTE COITEANNA

a) Maidir le Líne Choiteann, a luaithe a aontófar fúithi, beidh sí bailí go ceann thréimhse 2 bhliain ón dáta a rachaidh sí i bhfeidhm, mura rud é go gcuirtear an Rúnaíocht ar an eolas nach díol suime feasta í, agus go nglacann na Rannpháirtithe go léir leis sin. Beidh Líne Choiteann bailí i gcónaí go ceann thréimhse 2 bhliain bhreise má fhéachann Rannpháirtí le fadú a fháil laistigh de 14 lá féilire ón dáta éaga bunaidh. Féadfar aontú ar fhaduithe ina dhiaidh sin a bheidh ann tríd an nós imeachta céanna. Is bailí a bheidh Líne Choiteann arna haontú i gcomhréir le hAirteagal 34 b) 4) go dtí go mbeidh sonraí an Bhainc Dhomhanda don bhliain dár gcionn ar fáil.

b) Déanfaidh an Rúnaíocht faireachán ar stádas na Línte Coiteanna agus cuirfidh sí na Rannpháirtithe ar an eolas dá réir sin, trí chothabháil a dhéanamh ar an liostú ‘Stádas na Línte Coiteanna Bailí’ ar OLIS. Dá réir sin, déanfaidh an Rúnaíocht, inter alia, an méid seo a leanas: — Línte Coiteanna breise a chur leis nuair a bheidh siad sin glactha ag na Rannpháirtithe. — An dáta éaga a thabhairt cothrom le dáta nuair a iarrfaidh an Rannpháirtí fad a chur leis. — Línte Coiteanna atá imithe in éag a scriosadh. — Liosta de na Línte Coiteanna atá ceaptha dul in éag an chéad ráithe eile a eisiúint go ráithiúil.

Roinn 6

Athbhreithnithe

62. ATHBHREITHNIÚ RIALTA AR AN SOCRÚ

a) Déanfaidh na Rannpháirtithe athbhreithniú ar fheidhmiú an tSocraithe go tráthrialta. San athbhreithniú, déanfaidh na Rannpháirtithe scrúdú, inter alia, ar nósanna imeachta maidir le fógra a thabhairt, cur chun feidhme agus oibriú chóras DDR, na rialacha agus na nósanna imeachta maidir le cabhair cheangailte, ceisteanna maidir le comhoiriúnú, ceangaltais roimh ré agus na féidearthachtaí maidir le rannpháirtíocht níos leithne sa Socrú.

b) Is ar fhaisnéis ar thaithí na Rannpháirtithe a bhunófar an t-athbhreithniú seo agus ar a moltaí chun feabhas a chur ar oibriú agus ar éifeachtacht an tSocraithe. Cuirfidh na Rannpháirtithe cuspóirí an tSocraithe san áireamh mar aon leis an staid eacnamaíoch agus airgeadais atá ann. Maidir leis an bhfaisnéis agus na moltaí is mian leis na Rannpháirtithe a chur ar aghaidh don athbhreithniú seo, sroichfidh siad an Rúnaíocht tráth nach déanaí ná 45 lá féilire roimh dháta an athbhreithnithe.

63. ATHBHREITHNIÚ AR RÁTAÍ ÍOSTA ÚIS

a) Déanfaidh na Rannpháirtithe an córas chun CIRRanna a leagan síos a athbhreithniú go tráthrialta d’fhonn a áirithiú go léiríonn na rátaí fógartha coinníollacha reatha an mhargaidh agus go bhfuil na haidhmeanna is bun leis na rátaí atá i bhfeidhm á gcomhlíonadh acu. Leis na hathbhreithnithe sin freisin cumhdófar an corrlach a bheidh le cur isteach nuair a chuirfear na rátaí sin i bhfeidhm.

b) Féadfaidh Rannpháirtí iarraidh réasúnaithe a chur faoi bhráid Chathaoirleach na Rannpháirtithe chun athbhreithniú urghnách a bheith ann sa chás go measann an Rannpháirtí sin nach léiríonn an CIRR d’airgeadra amháin nó níos mó coinníollacha reatha an mhargaidh a thuilleadh.

64. ATHBHREITHNIÚ AR PHRÉIMHRÁTAÍ ÍOSTA AGUS SAINCHEISTEANNA GAOLMHARA

Déanfaidh na Rannpháirtithe faireachán agus athbhreithniú ar na gnéithe go léir de na rialacha préimhe agus de na nósanna imeachta préimhe. Áireofar leis sin:

a) Na Modheolaíochtaí d’Aicmiú Riosca Tíre agus do Mheasúnú Riosca Flaithiúnais chun a mbailíocht a athbhreithniú i bhfianaise na taithí;

b) Leibhéal MPRanna chun a áirithiú go bhfanann siad mar thomhas cruinn de riosca creidmheasa, le feidhmíocht iarbhír na n-institiúidí a sholáthraíonn creidmheasanna onnmhairiúcháin oifigiúla agus le faisnéis an mhargaidh phríobháidigh maidir le praghsáil an riosca creidmheasa araon á gcur san áireamh;

c) Na hidirdhealuithe i MPRanna ina gcuirtear san áireamh cáilíocht dhifreálach táirgí creidmheasa onnmhairiúcháin agus céatadán an chumhdaigh a chuirtear ar fáil; agus

d) Corpas na taithí a bhaineann le maolú riosca tíre agus feabhsuithe riosca creidmheasa ceannaitheora a úsáid agus bailíocht leanúnach agus iomchuibheas a dtionchar sonrach ar MPRanna.

65. ATHBHREITHNIÚ AR THACAÍOCHT OIFIGIÚIL LE hAGHAIDH COSTAIS AITIÚLA

Déanfar na Rannpháirtithe athbhreithniú ar fhorálacha thacaíocht na gcostas áitiúil tráth nach déanaí ná 20 Aibreán 2024.